OZNÁMENIE KOMISIE

Otázky a odpovede o uplatňovaní pravidiel EÚ týkajúcich sa kontrol dovozu výrobkov z tretích krajín určených na umiestnenie na trh EÚ ako produktov ekologickej poľnohospodárskej výroby alebo produktov z konverzie

(2022/C 362/03)

Vyhlásenie o odmietnutí zodpovednosti Tento dokument s otázkami a odpoveďami je určený len na informačné účely a jeho obsah nemá nahradiť obsah príslušných právnych zdrojov ani prípadné potrebné rady právneho experta. Komisia ani žiadna osoba konajúca v jej mene nie je zodpovedná za používanie tohto dokumentu s otázkami a odpoveďami a tento dokument nemožno ani považovať za záväzný výklad právnych predpisov. Tento dokument je určený na pomoc hospodárskym subjektom a príslušným orgánom členských štátov. Právomoc vykladať právo Únie má len Súdny dvor Európskej únie.

Obsah

1. Úvod 8

2. Spoločné pravidlá 9

2.1. Delegovanie úloh úradných kontrol na súkromné inšpekčné organizácie 9

2.2. Určenie viac ako jedného príslušného orgánu na kontroly dovozu produktov ekologickej poľnohospodárskej výroby 9

2.3. Zásielky pozostávajúce z tovaru patriaceho pod viaceré číselné znaky KN 9

2.4. Zloženie zásielok 10

2.5. Predbežné oznámenie o príchode 10

2.6. Orgán zodpovedný za potvrdenie certifikátu o inšpekcii. Colné orgány 11

2.7. Platné colné režimy Rozsah pôsobnosti ustanovení o osobitných colných režimoch 11

2.8. Miesto druhého overenia v zmysle článku 7 ods. 2 delegovaného nariadenia (EÚ) 2021/2306 11

2.9. Prijatie zásielky prvým príjemcom 11

2.10. Rozsah požiadaviek na certifikáciu v rámci pravidiel ekologickej poľnohospodárskej výroby. Sklady a priestory používané v rámci osobitných colných režimov 12

2.11. Uplatniteľnosť kapitoly IV „Odber vzoriek, analýzy, testy a diagnostiky“ hlavy II NÚK na kontroly dovozu produktov ekologickej poľnohospodárskej výroby 12

2.12. Odkaz na certifikát o inšpekcii v colnom vyhlásení 12

2.13. Ako môžu colné orgány zautomatizovať kontroly certifikátov o inšpekcii a výpisov z certifikátov o inšpekcii? 12

3. Produkty ekologickej poľnohospodárskej výroby a produkty z konverzie, ktoré podliehajú úradným kontrolám na HKS 13

3.1. Kategórie produktov, ktoré podliehajú úradným kontrolám na HKS, identifikované podľa číselných znakov KN (pozitívne zoznamy) 13

3.2. Určenie HKS a KM na vykonávanie úradných kontrol produktov určených na umiestnenie na trh ako produktov ekologickej poľnohospodárskej výroby alebo produktov z konverzie a vypracovanie ich zoznamov 14

3.2.1. Určenie a registrácia HKS v systéme TRACES 14

3.2.2. Určenie KM iných ako HKS a ich registrácia v systéme TRACES 15

3.2.3. Vypracovanie zoznamov HKS a KM iných ako HKS 15

3.3. Miesto úradných kontrol produktov ekologickej poľnohospodárskej výroby a produktov z konverzie, ktoré podliehajú úradným kontrolám na HKS 16

3.3.1. Úradné kontroly vzdialene od HKS 16

3.3.2. Miesto dodatočných kontrol produktov s pôvodom v konkrétnych tretích krajinách 16

3.3.3. Uplatňovanie pravidiel týkajúcich sa ďalšej prepravy na potraviny a krmivá z ekologickej poľnohospodárskej výroby neživočíšneho pôvodu 16

3.3.4. Postup týkajúci sa presunu na KM na účely vykonania identifikačných a fyzických kontrol, ako aj kontrol ekologickej poľnohospodárskej výroby vo forme identifikačných a fyzických kontrol 17

3.3.5. Postup ďalšej prepravy na miesto konečného určenia predtým, ako sú dostupné výsledky laboratórnych analýz 20

3.4. Prepojenie medzi certifikátom o inšpekcii a CHED 22

3.4.1. Určenie odlišných príslušných orgánov zodpovedných za SRL úradné kontroly a kontroly ekologickej poľnohospodárskej výroby 22

3.4.2. Personál príslušný na vykonanie odberu vzoriek na analýzu a potvrdenie certifikátu o inšpekcii 22

3.4.3. Možnosť, aby orgány na HKS zodpovedné za SRL úradné kontroly a kontroly ekologickej poľnohospodárskej výroby konali nezávisle, a to aj v systéme TRACES 23

3.4.4. Pracovný postup na vyhotovenie CHED prepojeného s certifikátom o inšpekcii 23

3.4.5. Pracovný postup CHED, ak je v kolónke 30 certifikátu o inšpekcii zaznamenané, že „časť zásielky možno prepustiť do voľného obehu“ 25

3.4.6. Prepojenie medzi CHED a výpisom z certifikátu o inšpekcii 26

3.4.7. Možnosť zaznamenať do kolónky 30 certifikátu o inšpekcii, že „zásielka nemôže byť prepustená do voľného obehu“ 27

3.4.8. Možnosť požiadať o prepustenie zásielky nevyhovujúcej pravidlám ekologickej výroby do voľného obehu ako neekologickej 27

3.4.9. Zákaz prepustenia zásielky na trh pred potvrdením certifikátu o inšpekcii 27

3.4.10. Prekročenie MRL zistené počas SRL úradných kontrol, ktoré nebráni obchodovaniu s konvenčnými produktmi, a vplyv na ekologický štatút 28

3.4.11. Vplyv nedodržania pravidiel ekologickej poľnohospodárskej výroby zaznamenaného v certifikáte o inšpekcii na koordinované zintenzívnené kontroly 28

3.5. Osobitné colné režimy v súlade s článkom 7 ods. 1 a 2 delegovaného nariadenia (EÚ) 2021/2306 29

3.5.1. Vyhotovenie CHED požadované na prepustenie do osobitného colného režimu 29

3.5.2. Odkaz v CHED na informácie zaznamenané v kolónke 23 certifikátu o inšpekcii prostredníctvom odkazu na certifikát o inšpekcii 29

3.6. Prepustenie do voľného obehu 30

3.6.1. Miesto prepustenia do voľného obehu v prípade produktov, ktoré podliehajú kontrolám dovozu produktov ekologickej poľnohospodárskej výroby na HKS 30

3.6.2. Rozdelenie zásielok v dočasnom uskladnení 30

4. Produkty ekologickej poľnohospodárskej výroby a produkty z konverzie, ktoré sú oslobodené od úradných kontrol na HKS 31

4.1. Kategórie produktov ekologickej poľnohospodárskej výroby a produktov z konverzie, ktoré sú oslobodené od úradných kontrol na HKS 31

4.2. Registrácia miest prepustenia do voľného obehu v systéme TRACES 31

4.3. Možnosť zaregistrovať HKS v systéme TRACES ako miesto prepustenia do voľného obehu 31

4.4. Vplyv rastlinolekárskych kontrol podľa článku 5 vykonávacieho nariadenia (EÚ) 2019/66 na vnútroštátne pravidlá 31

4.5. Úradné kontroly vykonávané vzdialene od miest prepustenia do voľného obehu 32

4.6. Informovanie príslušného orgánu zodpovedného za SRL úradné kontroly o zamietnutí zásielok oslobodených od kontrol ekologickej poľnohospodárskej výroby na HKS 32

5. Zoznam aktov EÚ uvedených v dokumente 32

6. Prílohy 35

6.1. Bod 3.4.4. Vyhotovenie CHED prepojeného s certifikátom o inšpekcii 35

6.2. Bod 3.3.4. Povolenie presunu na KM prostredníctvom CHED na účely vykonania SRL identifikačných a fyzických kontrol 36

6.3. Bod 3.3.4. Povolenie presunu na KM prostredníctvom certifikátu o inšpekcii na účely vykonania identifikačných a fyzických kontrol ekologickej poľnohospodárskej výroby 37

Glosár

HKS Hraničná kontrolná stanica KVZK Koordinované vykonávanie zintenzívnených kontrol stanovené vo vykonávacom nariadení (EÚ) 2019/1873 KN Kombinovaná nomenklatúra stanovená v nariadení Rady (EHS) č. 2658/87 (1) KM Kontrolné miesto uvedené v článku 53 ods. 1 písm. a) NÚK CHED Jednotný vstupný zdravotný doklad uvedený v článku 56 nariadenia (EÚ) 2017/625 CHED-D Jednotný vstupný zdravotný doklad vystavený v súlade so vzorom z časti 2 oddielu D prílohy II k vykonávaciemu nariadeniu (EÚ) 2019/1715 pre zásielky krmív a potravín neživočíšneho pôvodu, ktoré pri vstupe do Únie podliehajú ktorémukoľvek z opatrení alebo ktorejkoľvek z podmienok stanovených v článku 47 ods. 1 písm. d), e) alebo f) NÚK (2) CHED-PP Jednotný vstupný zdravotný doklad vystavený v súlade so vzorom z časti 2 oddielu C prílohy II k vykonávaciemu nariadeniu (EÚ) 2019/1715 pre zásielky: rastlín, rastlinných produktov a iných predmetov uvedených v článku 47 ods. 1 písm. c) NÚK; rastlín, rastlinných produktov a iných predmetov, ktoré pri vstupe do Únie podliehajú ktorémukoľvek z opatrení alebo ktorejkoľvek z podmienok stanovených v článku 47 ods. 1 písm. d), e) alebo f) NÚK; alebo konkrétnych rastlín, rastlinných produktov a iných predmetov určitého pôvodu alebo proveniencie, pre ktoré je potrebná minimálna úroveň úradných kontrol s cieľom reagovať na známe jednotné nebezpečenstvá a riziká pre zdravie rastlín, ako sa stanovuje vo vykonávacom nariadení (EÚ) 2019/66 (3). COI Certifikát o inšpekcii MRL Maximálna hladina rezíduí pesticídov (4) Tovar Únie Tovar, ktorý patrí do niektorej z týchto kategórií: a) tovar úplne získaný na colnom území Únie bez toho, aby bol k nemu pridaný tovar dovezený z krajín alebo území mimo colného územia Únie; b) tovar, ktorý vstúpil na colné územie Únie z krajín alebo území mimo colného územia Únie a ktorý bol prepustený do voľného obehu; c) tovar získaný alebo vyrobený na colnom území Únie výlučne z tovaru uvedeného v písmene b) alebo z tovaru uvedeného v písmenách a) a b) (5). Tovar, ktorý nie je tovarom Únie Tovar iný ako „tovar Únie“ alebo tovar, ktorý stratil svoj colný štatút tovaru Únie (6) NÚK Nariadenie (EÚ) 2017/625 (nariadenie o úradných kontrolách) (7) NEPV Nariadenie (EÚ) 2018/848 o ekologickej poľnohospodárskej výrobe a označovaní produktov ekologickej poľnohospodárskej výroby (8) Kontroly ekologickej poľnohospodárskej výroby Úradné kontroly zásielok vykonávané na účely overenia dodržiavania pravidiel NEPV uvedené v článku 6 ods. 1 delegovaného nariadenia Komisie (EÚ) 2021/2306 Rastlinolekárske kontroly Úradné kontroly rastlín, rastlinných produktov a iných predmetov s cieľom overiť dodržiavanie pravidiel Únie o ochranných opatreniach proti škodcom rastlín, ktoré sa uplatňujú na tento tovar. SRL Sanitárne a rastlinolekárske SRL úradné kontroly Úradné kontroly vykonávané na účely overenia dodržiavania sanitárnych a rastlinolekárskych pravidiel uvedené v článku 1 ods. 2 NÚK

1. Úvod

V nariadení (EÚ) 2018/848 (ďalej len „NEPV“) sa stanovujú zásady ekologickej poľnohospodárskej výroby a pravidlá týkajúce sa ekologickej poľnohospodárskej výroby, súvisiacej certifikácie a používania označení odkazujúcich na ekologickú poľnohospodársku výrobu pri označovaní a v reklame, podmienky a opatrenia súvisiace s dovozom produktov do Únie na účely umiestnenia na trh Únie ako produktov ekologickej poľnohospodárskej výroby alebo produktov z konverzie, ako aj pravidlá týkajúce sa kontrol, ktorými sa dopĺňajú pravidlá stanovené v nariadení (EÚ) 2017/625 (ďalej len „nariadenie o úradných kontrolách/NÚK“). NEPV nadobudlo účinnosť 1. januára 2022.

Podľa článku 45 ods. 5 NEPV sa splnenie podmienok a opatrení súvisiacich s dovozom produktov ekologickej poľnohospodárskej výroby a produktov z konverzie uvedených v danom nariadení zisťuje na hraničných kontrolných staniciach (HKS) v súlade s článkom 47 ods. 1 NÚK. Zároveň sa v delegovanom nariadení (EÚ) 2021/2305 (9) určité kategórie produktov ekologickej poľnohospodárskej výroby a produktov z konverzie oslobodzujú od úradných kontrol na HKS podľa článku 48 písm. h) NÚK. Príslušné orgány majú vykonávať úradné kontroly uvedených produktov oslobodených od kontrol na miestach prepustenia do voľného obehu nachádzajúcich sa v členskom štáte, v ktorom sa zásielka uvoľní do voľného obehu v Únii (10).

V NÚK sa stanovuje rámec úradných kontrol a iných úradných činností na účely overovania správneho uplatňovania právnych predpisov Únie týkajúcich sa agropotravinového reťazca. Patria sem úradné kontroly zvierat a tovaru, ktoré vstupujú do Únie z tretích krajín. V tejto súvislosti sa v NÚK stanovujú dva odlišné režimy kontrol dovozu, pričom jeden sa vzťahuje na zvieratá a tovar v zmysle článku 47 ods. 1 NÚK, v prípade ktorých sa vykonávajú povinné úradné kontroly pri vstupe do Únie na HKS, a druhý sa vzťahuje na zvieratá a tovar, v prípade ktorých sa nevykonávajú povinné úradné kontroly na HKS. V prípade zvierat a tovaru nepodliehajúcich povinným úradným kontrolám na HKS sa majú v súlade s článkami 44 až 46 NÚK pravidelné kontroly dovozu vykonávať na vhodnom mieste na colnom území Únie, a to na základe rizika a s vhodnou frekvenciou. Na druhej strane sa na zásielky zvierat a tovaru podliehajúce úradným kontrolám na HKS musia vzťahovať 100 % dokladové kontroly a v harmonizovanej frekvencii aj identifikačné a fyzické kontroly. Uvedené kontroly sa majú vykonávať v súlade s osobitnými postupmi, ktoré sa podrobne uvádzajú v článkoch 47 až 64 NÚK a v delegovaných a vykonávacích aktoch prijatých v súlade s uvedenými ustanoveniami.

Kontroly dovozu vykonávané v prípade zásielok potravín a krmív neživočíšneho pôvodu a rastlín, rastlinných produktov a iných predmetov, ktoré podliehajú povinným úradným kontrolám na HKS a ktoré sa majú umiestniť na trh Únie ako produkty ekologickej poľnohospodárskej výroby alebo ako produkty z konverzie, sa môžu za predpokladu splnenia podmienok stanovených v delegovanom nariadení (EÚ) 2019/2123 zmenenom delegovaným nariadením (EÚ) 2021/2305 vykonávať na kontrolných miestach iných ako HKS (KM). Okrem toho môžu príslušné orgány na HKS v súlade s delegovaným nariadením (EÚ) 2019/2124 v znení zmien povoliť ďalšiu prepravu na miesto konečného určenia predtým, ako sú dostupné výsledky laboratórnych analýz a testov zásielok tovaru neživočíšneho pôvodu, a to aj v prípade, ak sú tovarom produkty ekologickej poľnohospodárskej výroby alebo produkty z konverzie, ktoré podliehajú úradným kontrolám na HKS.

Za určenie HKS a KM, na ktorých sa majú vykonávať kontroly ekologickej poľnohospodárskej výroby (11), a za stanovenie a zaregistrovanie miest prepustenia do voľného obehu v systéme TRACES (12) zodpovedajú členské štáty.

Okrem uvedených pravidiel týkajúcich sa kontrol dovozu sa v delegovanom nariadení (EÚ) 2021/2306 (13) stanovujú aj pravidlá týkajúce sa úradných kontrol produktov, ktoré vstupujú do Únie z tretích krajín a ktoré sa majú umiestniť na trh Únie ako produkty ekologickej poľnohospodárskej výroby alebo ako produkty z konverzie, pričom tieto pravidlá sa týkajú produktov, ktoré podliehajú úradným kontrolám na HKS, aj produktov oslobodených od úradných kontrol na HKS.

Vo vykonávacom nariadení (EÚ) 2021/2307 (14) sa stanovujú pravidlá týkajúce sa vyhlásení a oznámení dovozcov, prevádzkovateľov zodpovedných za zásielky, prvých príjemcov a príjemcov o dovoze produktov z tretích krajín na účely umiestnenia týchto produktov na trh v Únii ako produktov ekologickej poľnohospodárskej výroby alebo produktov z konverzie, ako aj oznámení príslušných orgánov členských štátov o podozrení z nedodržiavania súladu alebo o preukázanom nedodržiavaní súladu v prípade zásielok.

Cieľom tohto dokumentu s otázkami a odpoveďami je poskytnúť usmernenie k vykonávaniu uvedených pravidiel týkajúcich sa kontrol dovozu produktov určených na umiestnenie na trh EÚ ako produktov ekologickej poľnohospodárskej výroby alebo produktov z konverzie. V týchto usmerneniach sa stanovuje, ako Komisia chápe uvedené pravidlá a ako by sa podľa nej mali uplatňovať.

2. Spoločné pravidlá

2.1. Delegovanie úloh úradných kontrol na súkromné inšpekčné organizácie

Majú príslušné orgány možnosť delegovať na súkromné inšpekčné organizácie určité úlohy úradných kontrol v súvislosti s produktmi ekologickej poľnohospodárskej výroby a označovaním takýchto produktov, ako napríklad odber vzoriek?

Áno, za určitých podmienok. Podmienky delegovania takýchto úloh sa stanovujú v článku 40 NEPV. Tieto podmienky sa uplatňujú spolu s kapitolou III hlavy II NÚK (pozri článok 40 ods. 1 NEPV).

V článku 40 ods. 4 NEPV sa však uvádza zoznam úloh úradných kontrol a úloh týkajúcich sa iných úradných činností súkromných inšpekčných organizácií, ktoré nemôže príslušný orgán delegovať na súkromné inšpekčné organizácie. Konkrétne sa v článku 40 ods. 4 písm. d) NEPV vyžaduje, aby „vyhodnotenie pravdepodobnosti nedodržiavania súladu s ustanoveniami tohto nariadenia“, na základe ktorej sa určuje frekvencia fyzických kontrol, nemohlo byť príslušnými orgánmi delegované. Tým sa nevylučuje delegovanie určitých kontrolných úloh, ako napríklad odberu vzoriek, za predpokladu, že toto delegovanie je v súlade s článkom 40 NEPV, ako aj kapitolou III hlavy II (článok 28 a nasl.) NÚK.

2.2. Určenie viac ako jedného príslušného orgánu na kontroly dovozu produktov ekologickej poľnohospodárskej výroby

Môžu členské štáty ustanoviť odlišné príslušné orgány na vykonávanie kontrol dovozu produktov ekologickej poľnohospodárskej výroby v prípade produktov rastlinného pôvodu a produktov živočíšneho pôvodu? Konkrétne, je možné, aby certifikáty o inšpekcii produktov ekologickej poľnohospodárskej výroby živočíšneho pôvodu potvrdzoval príslušný orgán zodpovedný za úradné kontroly produktov živočíšneho pôvodu a certifikáty o inšpekcii produktov ekologickej poľnohospodárskej výroby rastlinného pôvodu iný orgán?

Áno. Pravidlá týkajúce sa kontrol dovozu produktov určených na umiestnenie na trh EÚ ako produktov ekologickej poľnohospodárskej výroby alebo produktov z konverzie platné od 1. januára 2022 nemajú vplyv na možnosť členských štátov určiť odlišné príslušné orgány zodpovedné za vykonávanie kontrol ekologickej poľnohospodárskej výroby v prípade tovaru živočíšneho pôvodu a potvrdzovania súvisiacich certifikátov o inšpekcii pre takýto tovar a za vykonávanie kontrol ekologickej poľnohospodárskej výroby v prípade tovaru rastlinného pôvodu a potvrdzovania súvisiacich certifikátov o inšpekcii pre takýto tovar. V súvislosti s tým platí, že v prípade, ak členský štát poverí zodpovednosťou za organizáciu alebo vykonávanie úradných kontrol alebo iných úradných činností v rovnakej oblasti viac ako jeden príslušný orgán na celoštátnej, regionálnej alebo miestnej úrovni, musí podľa článku 4 ods. 2 NÚK dodržať určité požiadavky uvedené v danom ustanovení, ktoré sa týkajú efektívnej a účinnej koordinácie všetkých zapojených orgánov a konzistentnosti a účinnosti kontrol.

2.3. Zásielky pozostávajúce z tovaru patriaceho pod viaceré číselné znaky KN

Môže jednu zásielku produktov ekologickej poľnohospodárskej výroby a produktov z konverzie tvoriť tovar patriaci pod viaceré číselné znaky kombinovanej nomenklatúry (KN), ak ide o tovar, ktorý podlieha rastlinolekárskym kontrolám? A ako je to so zásielkou ekologického tovaru, ktorý podlieha úradným kontrolám zdravia zvierat?

Odpoveď závisí od toho, či ide o produkty ekologickej poľnohospodárskej výroby a produkty z konverzie, ktoré podliehajú úradným kontrolám na HKS, alebo produkty ekologickej poľnohospodárskej výroby a produkty z konverzie, ktoré sú oslobodené od úradných kontrol na HKS.

V prípade produktov ekologickej poľnohospodárskej výroby a produktov z konverzie, ktoré podliehajú úradným kontrolám na HKS, a produktov, ktoré podliehajú ochranným opatreniam proti škodcom rastlín (rastlinolekárskym kontrolám), uvedeným v článku 1 ods. 2 písm. g) NÚK, sa povoľujú „zmiešané“ zásielky, teda zásielky, ktoré tvoria produkty patriace pod viaceré číselné znaky KN (15).

Zmiešané zásielky však nie sú povolené v prípade iných kategórií tovaru, napríklad tovaru, ktorý podlieha úradným kontrolám zdravia zvierat.

Treba uviesť, že za jednu zásielku sa na účely delegovaného nariadenia (EÚ) 2021/2306 môžu považovať viaceré kontajnery alebo šarže za predpokladu, že sa uvádzajú v tom istom certifikáte o inšpekcii, prepravujú sa tým istým dopravným prostriedkom, pochádzajú z toho istého územia alebo tretej krajiny a sú takého istého druhu, triedy alebo majú taký istý opis. Za týchto okolnosti sa dotknuté kontajnery alebo šarže z jedného certifikátu o inšpekcii uvádzajú v tom istom CHED.

V prípade produktov ekologickej poľnohospodárskej výroby a produktov z konverzie oslobodených od úradných kontrol na HKS sa takzvané „zmiešané“ zásielky povoľujú pre všetky kategórie oslobodeného tovaru (16).

2.4. Zloženie zásielok

Môžu zásielku rastlín, rastlinných produktov a iných predmetov čiastočne tvoriť produkty ekologickej poľnohospodárskej výroby, ktoré podliehajú úradným kontrolám na HKS, a čiastočne produkty ekologickej poľnohospodárskej výroby, ktoré sú oslobodené od úradných kontrol na HKS?

Nie. Zásielky by mali tvoriť buď rastliny, rastlinné produkty a iné predmety, ktoré podliehajú úradným kontrolám na HKS (podľa článku 45 ods. 5 NEPV), alebo rastliny, rastlinné produkty a iné predmety, ktoré sú oslobodené od takýchto úradných kontrol na HKS. Dôvodom je, že certifikát o inšpekcii musí byť vydaný pre každú zásielku, pričom v kolónke 10 certifikátu o inšpekcii [časť I prílohy k delegovanému nariadeniu (EÚ) 2021/2306] sa musí uvádzať, či zásielka podlieha úradným kontrolám na HKS alebo na mieste prepustenia do voľného obehu.

2.5. Predbežné oznámenie o príchode

Ako by malo vyzerať predbežné oznámenie o príchode zásielok produktov ekologickej poľnohospodárskej výroby a produktov z konverzie v prípade produktov, ktoré podliehajú úradným kontrolám na HKS, ako aj produktov, ktoré podliehajú úradným kontrolám na miestach prepustenia do voľného obehu?

Dovozca, prípadne prevádzkovateľ zodpovedný za zásielku (17), musí vopred oznámiť príchod zásielky na HKS alebo miesto prepustenia do voľného obehu vyplnením kolónky 20 v certifikáte o inšpekcii (18).

Okrem toho musí v prípade produktov ekologickej poľnohospodárskej výroby a produktov z konverzie, ktoré podliehajú úradným kontrolám na HKS, prevádzkovateľ zodpovedný za zásielku vopred oznámiť príslušným orgánom HKS príchod takejto zásielky (19) vyplnením a predložením relevantného CHED v systéme TRACES (20) a uvedením odhadovaného dátumu a času príchodu zásielky na HKS v kolónke I.10 daného CHED (21). Keďže prevádzkovateľ má v úmysle umiestniť tieto produkty na trh EÚ ako produkty ekologickej poľnohospodárskej výroby alebo produkty z konverzie, musí v kolónke I.31 v časti I CHED v systéme TRACES (22) vybrať druh produktu „Produkt ekologickej poľnohospodárskej výroby“. Okrem toho musí prevádzkovateľ do CHED vložiť odkaz na certifikát o inšpekcii.

V prípade všetkých kategórií produktov ekologickej poľnohospodárskej výroby a produktov z konverzie sa musí uvedené oznámenie vopred uskutočniť v zásade aspoň jeden pracovný deň pred očakávaným príchodom zásielky (23). Ak však logistické obmedzenia bránia dodržaniu tejto lehoty, uplatnia sa výnimky v súlade s vykonávacím nariadením Komisie (EÚ) 2019/1013.

2.6. Orgán zodpovedný za potvrdenie certifikátu o inšpekcii. Colné orgány

Je príslušný orgán na HKS alebo mieste prepustenia do voľného obehu uvedený v kolónke 10 certifikátu o inšpekcii zodpovedný za potvrdenie certifikátu o inšpekcii? Je to ten istý orgán, ktorému sa predkladá colné vyhlásenie?

Kolónka 10 v certifikáte o inšpekcii sa týka HKS alebo príslušného orgánu na mieste prepustenia do voľného obehu, na ktorom sa uskutočňuje overenie a potvrdenie certifikátu o inšpekcii. Ak sa zásielka presunie na účely vykonania identifikačných a fyzických kontrol produktov ekologickej poľnohospodárskej výroby na KM iné ako HKS (24), certifikát o inšpekcii potvrdzuje príslušný orgán na KM (25).

HKS, KM a miesta prepustenia do voľného obehu nemusia byť miestami predloženia colných vyhlásení. Príslušné orgány zodpovedné za vykonávanie kontrol ekologickej poľnohospodárskej výroby musia určiť členské štáty (26). Ak členský štát prenesie na colné orgány zodpovednosť za vykonávanie kontrol ekologickej poľnohospodárskej výroby, tieto orgány budú zodpovedať za potvrdzovanie certifikátov o inšpekcii.

2.7. Platné colné režimy Rozsah pôsobnosti ustanovení o osobitných colných režimoch

V článku 7 ods. 1 a 2 delegovaného nariadenia (EÚ) 2021/2306 sa uvádza colné uskladňovanie a aktívny zušľachťovací styk. Sú povolené iné colné režimy?

Áno, Colný kódex Únie [Nariadenie Európskeho parlamentu a Rady (EÚ) č. 952/2013 (27)] sa uplatňuje na tovar ekologickej poľnohospodárskej výroby, a to aj v ustanoveniach týkajúcich sa osobitných colných režimov. V delegovanom nariadení (EÚ) 2021/2306 sa pre produkty ekologickej poľnohospodárskej výroby stanovujú dodatočné osobitné ustanovenia týkajúce sa iba colných skladov a aktívneho zušľachťovacieho styku.

V tejto súvislosti sa požiadavka na prvé a druhé overenie z článku 7 ods. 1 a 2 delegovaného nariadenia (EÚ) 2021/2306 vzťahuje iba na zásielku prepustenú do osobitného colného režimu colné uskladňovanie alebo aktívny zušľachťovací styk, aby bolo možné vykonať niektorú z príprav uvedených v článku 7 ods. 1 druhom pododseku písm. a) a b) delegovaného nariadenia (EÚ) 2021/2306. Na druhej strane, ak je zásielka prepustená do režimu colné uskladňovanie, napríklad na účely uskladnenia, certifikát o inšpekcii musí byť potvrdený po jednom overení, ako sa to stanovuje v článku 6 delegovaného nariadenia (EÚ) 2021/2306, pričom v prípade produktov, ktoré podliehajú úradným kontrolám na HKS, môže byť v CHED zásielka overená ako povolená na vnútorný trh až po potvrdení certifikátu o inšpekcii (28)

2.8. Miesto druhého overenia v zmysle článku 7 ods. 2 delegovaného nariadenia (EÚ) 2021/2306

Môže sa overenie dodržiavania pravidiel týkajúcich sa produktov ekologickej poľnohospodárskej výroby a produktov z konverzie [pred vstupom zásielky do režimu colného uskladňovania alebo aktívneho zušľachťovacieho styku s cieľom vykonať prípravy uvedené v článku 7 ods. 1 delegovaného nariadenia (EÚ) 2021/2306] uskutočniť v jednom členskom štáte a overenie a potvrdenie certifikátu o inšpekcii po odchode zásielky z colného skladu alebo aktívneho zušľachťovacieho styku v inom členskom štáte?

Nie. Kolónky 23, 25, 29 a 30 certifikátu o inšpekcii musí vyplniť príslušný orgán na HKS alebo mieste prepustenia do voľného obehu uvedených v kolónke 10 certifikátu o inšpekcii v tom istom členskom štáte.

Z toho vyplýva, že ak sú polia týkajúce sa colného uskladňovania a aktívneho zušľachťovacieho styku vyplnené v kolónke 23 certifikátu o inšpekcii, príslušný orgán na HKS nemôže povoliť presun na KM.

2.9. Prijatie zásielky prvým príjemcom

Musí prvý príjemca fyzicky prijať zásielku?

Áno. Ako sa uvádza v poznámkach k vyplneniu certifikátu o inšpekcii, kolónku 31 musí vyplniť prvý príjemca pri doručení produktov a po vykonaní potrebných kontrol (29).

2.10. Rozsah požiadaviek na certifikáciu v rámci pravidiel ekologickej poľnohospodárskej výroby. Sklady a priestory používané v rámci osobitných colných režimov

Vyžaduje sa certifikácia skladov alebo priestorov, v ktorých sa vykonávajú osobitné colné režimy?

V súlade s článkom 35 ods. 1 NEPV vydajú príslušné orgány, prípadne štátne inšpekčné organizácie alebo súkromné inšpekčné organizácie, prevádzkovateľom certifikát s cieľom certifikovať, že činnosť oznámená v súlade s článkom 34 ods. 1 NEPV je v súlade s uvedeným nariadením. Preto sa certifikujú prevádzkovatelia, nie miesta, na ktorých sa činnosti uskutočňujú. Dovozcovia sú certifikovanými prevádzkovateľmi. Dovozcovia takisto zodpovedajú za zabezpečovanie súladu operácií vykonávaných počas osobitných colných režimov s NEPV.

2.11. Uplatniteľnosť kapitoly IV „Odber vzoriek, analýzy, testy a diagnostiky“ hlavy II NÚK na kontroly dovozu produktov ekologickej poľnohospodárskej výroby

Uplatňujú sa pravidlá kapitoly IV „Odber vzoriek, analýzy, testy a diagnostiky“ hlavy II NÚK pri vykonávaní laboratórnych analýz zásielok produktov ekologickej poľnohospodárskej výroby?

Áno, NÚK vrátane kapitoly IV hlavy II sa uplatňuje na úradné kontroly vykonávané na účely overenia dodržiavania pravidiel stanovených na úrovni Únie alebo členských štátov, aby sa právne predpisy Únie uplatňovali v oblasti ekologickej poľnohospodárskej výroby a označovania produktov ekologickej poľnohospodárskej výroby [článok 1 ods. 2 písm. i) NÚK], a to aj vtedy, ak sa uvedené požiadavky uplatňujú na zvieratá a tovar vstupujúce do Únie (30).

2.12. Odkaz na certifikát o inšpekcii v colnom vyhlásení

Je odkaz na certifikát o inšpekcii v colnom vyhlásení potrebný v každej fáze colného pohybu (t. j. aj pri aktívnom zušľachťovacom styku alebo colnom uskladňovaní), aby colné orgány zistili, či produkty pochádzajú z ekologickej poľnohospodárskej výroby?

V prípade aktívneho zušľachťovacieho styku alebo colného uskladňovania vykonávaného v súlade s článkom 7 ods. 1 delegovaného nariadenia (EÚ) 2021/2306 musí dovozca v kolónke 23 certifikátu o inšpekcii uviesť referenčné číslo colného vyhlásenia, ktorým sa tovar vyhlasuje za prepustený do režimu colného uskladňovania alebo aktívneho zušľachťovacieho styku. Rovnako vhodné je uviesť v príslušnom colnom vyhlásení na tomto konkrétnom mieste colného pohybu odkaz na certifikát o inšpekcii.

Na prepustenie do voľného obehu musí dovozca uviesť v colnom vyhlásení číslo certifikátu o inšpekcii (31).

2.13. Ako môžu colné orgány zautomatizovať kontroly certifikátov o inšpekcii a výpisov z certifikátov o inšpekcii?

Colné orgány môžu certifikáty o inšpekcii alebo výpisy z certifikátov o inšpekcii získať prostredníctvom prepojenia medzi systémom TRACES a systémom centrálneho elektronického priečinka EÚ pre colníctvo na výmenu osvedčení (EU CSW-CERTEX), ktorý tvorí ústredný prvok prostredia centrálneho elektronického priečinka EÚ pre colníctvo (32). Toto prepojenie podporuje možnosť colných orgánov získať zo systému TRACES certifikát o inšpekcii alebo výpis z certifikátu o inšpekcii v štruktúrovanom a ľudským okom čitateľnom formáte (PDF), čím sa umožňuje automatizácia overovania údajov z certifikátu o inšpekcii na základe údajov uvedených v colnom vyhlásení. Okrem toho má systém EU CSW-CERTEX funkciu riadenia množstva, pomocou ktorej môžu colné orgány zaznamenávať používanie certifikátu o inšpekcii alebo výpisu z certifikátu o inšpekcii. Tento záznam o riadení množstva sa zobrazuje v systéme TRACES a je k dispozícii príslušným orgánom a hospodárskym subjektom v zobrazení „PDF – riadenie množstva“. Ide o možnosť pokročilej tlače v systéme TRACES, ktorá umožňuje zobrazenie množstva zásielky, ktorá bola colne vybavená, a relevantných podrobností (referenčné číslo colného dokumentu, odbavené množstvo, zostávajúce množstvo atď.).

Keďže prepojenie so systémom EU CSW-CERTEX je v súčasnosti pre colné orgány členských štátov voliteľné, v systéme TRACES sa budú zobrazovať iba záznamy o riadení množstva týkajúce sa tých členských štátov, ktoré sa rozhodli pre prepojenie so systémom EU CSW-CERTEX. V návrhu nariadenia Komisie, ktorým sa zriaďuje prostredie centrálneho elektronického priečinka EÚ pre colníctvo a mení nariadenie (EÚ) č. 952/2013 (33), sa navrhuje, aby boli do roku 2025 členské štáty povinne prepojené so systémom EU CSW-CERTEX. Očakáva sa, že tento návrh sa prijme a uverejní v Úradnom vestníku EÚ do konca roka 2022.

3. Produkty ekologickej poľnohospodárskej výroby a produkty z konverzie, ktoré podliehajú úradným kontrolám na HKS

3.1. Kategórie produktov, ktoré podliehajú úradným kontrolám na HKS, identifikované podľa číselných znakov KN (pozitívne zoznamy)

Ktoré kategórie produktov ekologickej poľnohospodárskej výroby a produktov z konverzie identifikované podľa číselných znakov KN podliehajú úradným kontrolám na HKS (pozitívne zoznamy)?

Kategórie produktov ekologickej poľnohospodárskej výroby a produktov z konverzie, ktoré podliehajú úradným kontrolám na HKS, sú tie kategórie zvierat a tovaru, ktoré podliehajú SRL úradným kontrolám uvedeným v článku 47 ods. 1 NÚK.

V tabuľke 1 sa uvádza niekoľko príkladov.

Tabuľka 1:

Článok Zoznam Poznámky 47 ods. 1 písm. a) a b) NÚK Príloha k vykonávaciemu nariadeniu (EÚ) 2021/632 Zoznamy zvierat, produktov živočíšneho pôvodu, zárodočných produktov, vedľajších živočíšnych produktov a odvodených produktov, zložených produktov, sena a slamy, ktoré podliehajú úradným kontrolám na HKS, s uvedením ich číselných znakov KN. 47 ods. 1 písm. c) NÚK Časť A prílohy XI k vykonávaciemu nariadeniu (EÚ) 2019/2072 Zoznam rastlín, rastlinných produktov a iných predmetov, ako aj príslušných tretích krajín pôvodu alebo odoslania, ktorých uvedenie na územie Únie si vyžaduje rastlinolekárske osvedčenie v zmysle článku 72 ods. 1 nariadenia (EÚ) 2016/2031. Príloha XII k vykonávaciemu nariadeniu (EÚ) 2019/2072 Zoznam rastlín, rastlinných produktov a iných predmetov, ktorých uvedenie do určitých chránených zón z určitých tretích krajín pôvodu alebo odoslania si vyžaduje rastlinolekárske osvedčenie. 47 ods. 1 písm. d) a e) NÚK Prílohy I a II k vykonávaciemu nariadeniu (EÚ) 2019/1793 Príloha I – Potraviny a krmivá neživočíšneho pôvodu z určitých tretích krajín, ktoré podliehajú dočasnému zvýšeniu počtu úradných kontrol na HKS a KM, s uvedením ich číselných znakov KN. Príloha II – Potraviny a krmivá z určitých tretích krajín, na ktoré sa vzťahujú osobitné podmienky ich vstupu na územie Únie z dôvodu rizika kontaminácie mykotoxínmi vrátane aflatoxínov, rezíduami pesticídov, pentachlórfenolom a dioxínmi, ako aj z dôvodu rizika mikrobiologickej kontaminácie. Vykonávacie rozhodnutie Komisie 2011/884/EÚ Núdzové opatrenia týkajúce sa nepovolenej geneticky modifikovanej ryže vo výrobkoch z ryže pochádzajúcich z Číny Príloha I – Zoznam produktov. Vykonávacie nariadenie Komisie (EÚ) 2021/1533, ktorým sa stanovujú osobitné podmienky týkajúce sa dovozu krmív a potravín pochádzajúcich alebo odosielaných z Japonska v nadväznosti na haváriu jadrovej elektrárne vo Fukušime a ktorým sa zrušuje vykonávacie nariadenie (EÚ) 2016/6 Potraviny a krmivá uvedené v článku 4 ods. 1 vykonávacieho nariadenia (EÚ) 2021/1533. Vykonávacie nariadenie komisie (EÚ) 2020/1158 o podmienkach, ktorými sa riadi dovoz potravín a krmív pochádzajúcich z tretích krajín po havárii v jadrovej elektrárni v Černobyle Produkty uvedené v prílohe II z tretích krajín uvedených v prílohe I, s odkazom na príslušné číselné znaky KN. Núdzové opatrenia týkajúce sa zdravia rastlín uvedené v článku 47 ods. 1 písm. e) NÚK. Neúplný zoznam núdzových dovozných opatrení EÚ týkajúcich sa škodcov je k dispozícii na webovej stránke Európskej komisie (34).

3.2. Určenie HKS a KM na vykonávanie úradných kontrol produktov určených na umiestnenie na trh ako produktov ekologickej poľnohospodárskej výroby alebo produktov z konverzie a vypracovanie ich zoznamov

3.2.1. Určenie a registrácia HKS v systéme TRACES

Musia členské štáty určiť HKS na vykonávanie úradných kontrol produktov ekologickej poľnohospodárskej výroby a produktov z konverzie?

Áno. Členské štáty musia určiť HKS na vykonávanie úradných kontrol produktov ekologickej poľnohospodárskej výroby a produktov z konverzie, ktoré podliehajú úradným kontrolám na HKS podľa článku 45 ods. 5 NEPV (35).

Ak členské štáty zamýšľajú využívať existujúce HKS na vykonávanie úradných kontrol produktov ekologickej poľnohospodárskej výroby a produktov z konverzie, sú povinné oznámiť Komisii takéto rozšírenie rozsahu určenia HKS na produkty ekologickej poľnohospodárskej výroby a produkty z konverzie (36), pričom uvedú aj to, či to znamená zmenu infraštruktúry HKS. Príslušné vnútroštátne orgány sa vyzývajú, aby na oznamovanie HKS použili špecializovaný vzor a vyplnený formulár zaslali na adresu sante-consult-f4@ec.europa.eu a SANTE-IMPORT-CONTROLS@ec.europa.eu. Okrem toho, ak je rozšírenie rozsahu určenia HKS sprevádzané zmenou v infraštruktúre HKS, s cieľom uľahčiť Komisii hodnotenie sa príslušné vnútroštátne orgány vyzývajú na vyplnenie relevantných častí hodnotiacej tabuľky HKS a zaslanie vyplneného formulára na adresu sante-consult-f4@ec.europa.eu.

Členské štáty sú povinné zabezpečiť, aby HKS spĺňali minimálne požiadavky. Okrem iného platí, že ak príslušný orgán zodpovedný za SRL úradné kontroly zvierat a tovaru uvedených v článku 47 ods. 1 NÚK nie je príslušným orgánom na vykonávanie kontrol produktov ekologickej poľnohospodárskej výroby a produktov z konverzie, členské štáty musia zabezpečiť, aby mali dotknuté HKS dostatočný počet vhodne kvalifikovaného personálu na vykonávanie kontrol ekologickej poľnohospodárskej výroby v súlade s článkom 64 ods. 3 písm. a) NÚK. Okrem toho by mali členské štáty zabezpečiť, aby boli programy odbornej prípravy pre personál HKS aktualizované o osobitné dovozné požiadavky na zvieratá a tovar, ktoré sa majú umiestniť na trh Únie ako produkty ekologickej poľnohospodárskej výroby alebo ako produkty z konverzie.

Členské štáty musia takisto zabezpečiť zavedenie vhodných podmienok na správnu manipuláciu s rôznymi kategóriami zvierat a tovaru a na predchádzanie rizikám vyplývajúcim napríklad z krížovej kontaminácie (37). Pokiaľ ide o požiadavku na správnu manipuláciu s rôznymi kategóriami zvierat a tovaru, členské štáty majú zabezpečiť, aby bez ohľadu na platné minimálne požiadavky na vzájomné využívanie zariadení HKS boli zariadenia používané na produkty ekologickej poľnohospodárskej výroby a neekologické (konvenčné) produkty riadené takým spôsobom, aby bola zabezpečená identifikácia dávok a aby sa zabránilo akémukoľvek zmiešaniu produktov ekologickej poľnohospodárskej výroby a produktov z konverzie s produktmi alebo látkami, ktoré nie sú v súlade s pravidlami ekologickej poľnohospodárskej výroby, alebo ich kontaminácii takýmito produktmi. Produkty ekologickej poľnohospodárskej výroby a produkty z konverzie musia byť v každom okamihu jednoznačne identifikovateľné. Pokiaľ ide o zvieratá, členské štáty by mali zabezpečiť, aby sa držali v náležitých podmienkach, poskytla sa im vhodná starostlivosť alebo ošetrenie a poskytlo sa im vhodné ekologické krmivo v súlade s časťou II bodom 1.4.1 písm. b) prílohy II k NEPV v prípade, ak sú počas prepravy pozastavené (38).

V súlade s článkom 45 ods. 5 NEPV, v ktorom sa odkazuje na článok 47 ods. 1 NÚK, sa splnenie podmienok a opatrení súvisiacich s dovozom produktov ekologickej poľnohospodárskej výroby a produktov z konverzie zisťuje na HKS. Všetky kontroly ekologickej poľnohospodárskej výroby sa musia preto vykonávať na HKS prvého príchodu spoločne so SRL úradnými kontrolami. Preto existuje jedinečná HKS prvého príchodu a nie je možné oddeliť SRL úradné kontroly od kontrol ekologickej poľnohospodárskej výroby určením inej HKS. Z uvedeného dôvodu nie je možné určiť HKS iba na kontroly ekologickej poľnohospodárskej výroby. Na druhej strane je možné určiť HKS na úradné kontroly iba jednej alebo viacerých kategórií zvierat a tovaru uvedených v článku 47 ods. 1 NÚK, ktoré sú produktmi ekologickej poľnohospodárskej výroby a produktmi z konverzie.

Keď Komisia oznámi členskému štátu, že môže určiť HKS na kontroly ekologickej poľnohospodárskej výroby (39), členský štát by mal zaslať zoznam určených HKS útvarom Komisie zodpovedným za systém TRACES (40). Tieto útvary priradia k HKS uvedeným v systéme TRACES ekologickú doménu (41). Ak má teda HKS ekologickú doménu v systéme TRACES, používatelia na úrovni príslušných orgánov prepojení na danú HKS môžu zobrazovať a potvrdzovať certifikáty o inšpekcii týkajúce sa zásielok produktov ekologickej poľnohospodárskej výroby patriacich do zodpovednosti HKS.

3.2.2. Určenie KM iných ako HKS a ich registrácia v systéme TRACES

Musia členské štáty určiť KM na vykonávanie úradných kontrol produktov ekologickej poľnohospodárskej výroby a produktov z konverzie?

Členské štáty môžu určiť KM iné ako HKS (42) na účely vykonávania SRL kontrol, ako aj identifikačných a fyzických kontrol určitých produktov ekologickej poľnohospodárskej výroby a produktov z konverzie v súlade s delegovaným nariadením (EÚ) 2019/2123 (43).

Ak členské štáty zamýšľajú využívať existujúce KM na účely vykonávania identifikačných a fyzických kontrol produktov ekologickej poľnohospodárskej výroby, v súlade s delegovaným nariadením (EÚ) 2019/2123 sú povinné začleniť produkty ekologickej poľnohospodárskej výroby a produkty z konverzie do rozsahu určenia uvedených KM (44).

Keďže KM riadia priamo príslušné vnútroštátne orgány, členské štáty budú musieť uskutočniť aj príslušné (manuálne) úpravy systému TRACES na účely priradenia vhodných orgánov s ekologickou doménou v systéme TRACES k príslušným KM. KM, ktorých štátne inšpekčné organizácie majú ekologickú doménu v systéme TRACES, tak budú môcť byť vybraté na vykonávanie kontrol ekologickej poľnohospodárskej výroby.

3.2.3. Vypracovanie zoznamov HKS a KM iných ako HKS

Ako sa má do zoznamov HKS a KM začleniť informácia, že produkty ekologickej poľnohospodárskej výroby a produkty z konverzie sú zahrnuté do rozsahu ich určenia?

Z článku 53 ods. 2 a článku 60 ods. 1 písm. d) NÚK vyplýva, že členské štáty musia do zoznamu HKS a KM začleniť ku každému HKS a KM kategórie zvierat a tovaru uvedené v článku 47 ods. 1 tohto nariadenia, ktoré sú zahrnuté do rozsahu ich určenia. Podľa článku 7 vykonávacieho nariadenia (EÚ) 2019/1014 sú členské štáty povinné použiť formát uvedených zoznamov HKS a KM stanovený v prílohe I k uvedenému nariadeniu a použiť skratky a špecifikácie stanovené v prílohe II k vykonávaciemu nariadeniu (EÚ) 2019/1014.

V súčasnosti nie sú v prílohe II k vykonávaciemu nariadeniu (EÚ) 2019/1014 stanovené žiadne skratky pre produkty ekologickej poľnohospodárskej výroby a produkty z konverzie. V stĺpci 7 formátu zoznamov HKS a KM sa však členským štátom umožňuje začleniť dodatočné špecifikácie týkajúce sa rozsahu určenia, pričom špecifikácia „(1)“ členským štátom umožňuje odkázať na takéto dodatočné špecifikácie v stĺpci 7.

Vzhľadom na uvedené by mali pri všetkých HKS a KM určených na vykonávanie úradných kontrol produktov ekologickej poľnohospodárskej výroby a produktov z konverzie členské štáty začleniť do stĺpca 7 zoznamov HKS a KM dodatočné špecifikácie, z ktorých bude vyplývať, že uvedené produkty patria do rozsahu určenia. Na tento účel a s cieľom uviesť kategórie produktov ekologickej poľnohospodárskej výroby a produktov z konverzie v rozsahu určenia by mali použiť skratky stanovené v prílohe II k vykonávaciemu nariadeniu (EÚ) 2019/1014 (napríklad vrátane produktov ekologickej poľnohospodárskej výroby a produktov z konverzie označených skratkami POA-HC a PNAO-HC).

Zoznamy HKS by mali byť oznámené útvarom Komisie zodpovedným za podporu systému TRACES na adrese sante-traces@ec.europa.eu, aby sa umožnilo začlenenie dotknutých HKS do systému TRACES. V prípade KM budú členské štáty musieť v systéme TRACES vykonať manuálne úpravy (45).

3.3. Miesto úradných kontrol produktov ekologickej poľnohospodárskej výroby a produktov z konverzie, ktoré podliehajú úradným kontrolám na HKS

3.3.1. Úradné kontroly vzdialene od HKS

Čo sa myslí pod úradnými kontrolami vykonávanými vzdialene od HKS?

Ide o dve situácie.

Pokiaľ ide o tovar, ktorý podlieha úradným kontrolám na HKS, v článku 53 ods. 1 písm. e) NÚK sa Komisia splnomocňuje na prijatie delegovaných aktov, v ktorých sa stanovia prípady, v ktorých sa môžu dokladové kontroly vykonávať vzdialene od HKS a za akých podmienok. Táto možnosť sa však obmedzuje na zásielky rastlín, rastlinných produktov a iných predmetov uvedených v článku 47 ods. 1 písm. c) uvedeného nariadenia. Okrem toho sa zásielka musí fyzicky nachádzať na HKS, aj keď sa dokladové kontroly vykonávajú vzdialene. Osobitné pravidlá, ktorými sa riadia tieto úradné kontroly, sa stanovujú v kapitole II delegovaného nariadenia (EÚ) 2019/2123.

Pokiaľ ide o tovar, ktorý podlieha úradným kontrolám na HKS, iný ako rastliny, rastlinné produkty a iné predmety uvedené v článku 47 ods. 1 písm. c) NÚK (46), zásielka sa takisto musí fyzicky nachádzať na HKS, ako sa to uvádza v článku 47 ods. 5 NÚK. V súlade s článkom 49 ods. 1 NÚK vykonáva príslušný orgán úradné kontroly, ktoré zahŕňajú dokladové kontroly na HKS, pomocou všetkých odborných znalostí, ktorými disponuje.

3.3.2. Miesto dodatočných kontrol produktov s pôvodom v konkrétnych tretích krajinách

Môžu sa dodatočné kontroly produktov ekologickej poľnohospodárskej výroby s pôvodom v určitých tretích krajinách vykonávať mimo HKS?

Komisia spoločne s členskými štátmi stanovuje kategórie produktov s pôvodom v konkrétnych tretích krajinách, ktoré musia podliehať dodatočným kontrolám v tretej krajine v súlade s článkom 8 delegovaného nariadenia (EÚ) 2021/1698, ako aj na mieste vstupu do Únie v súlade s článkom 6 ods. 2 delegovaného nariadenia (EÚ) 2021/2306 (47). Ak produkt patrí do kategórií produktov, ktoré podliehajú úradným kontrolám na HKS alebo KM, dodatočné kontroly sa budú vykonávať na HKS alebo KM. V prípade všetkých ostatných produktov oslobodených od úradných kontrol na HKS sa dodatočné kontroly budú vykonávať na mieste prepustenia do voľného obehu uvedenom v článku 4 delegovaného nariadenia (EÚ) 2021/2305.

3.3.3. Uplatňovanie pravidiel týkajúcich sa ďalšej prepravy na potraviny a krmivá z ekologickej poľnohospodárskej výroby neživočíšneho pôvodu

Prečo sa v delegovanom nariadení (EÚ) 2019/2124 zmenenom delegovaným nariadením (EÚ) 2021/2305 nenachádza žiadny odkaz na potraviny a krmivá z ekologickej poľnohospodárskej výroby a z konverzie neživočíšneho pôvodu z článku 47 ods. 1 písm. d) až f) NÚK, ktoré podliehajú úradným kontrolám na HKS v zmysle článku 45 ods. 5 NEPV?

Takýto odkaz nie je potrebné uviesť, keďže delegované nariadenie (EÚ) 2019/2124 sa už uplatňuje na potraviny a krmivá neživočíšneho pôvodu, ktoré podliehajú úradným kontrolám na HKS, a to aj vtedy, ak sú takéto potraviny a krmivá produktom ekologickej poľnohospodárskej výroby alebo produktom z konverzie, ktorý podlieha úradným kontrolám na HKS podľa článku 45 ods. 5 NEPV. Vyplýva to z článku 1 ods. 1 písm. a) bodu iii) delegovaného nariadenia 2019/2124, v ktorom sa uvádza, že ustanovenia o ďalšej preprave stanovené v uvedenom nariadení sa uplatňujú na:

„iii) potraviny a krmivá neživočíšneho pôvodu, na ktoré sa vzťahujú opatrenia stanovené v aktoch v zmysle článku 47 ods. 1 písm. d), e) a f) nariadenia (EÚ) 2017/625“.

Okrem toho patria produkty ekologickej poľnohospodárskej výroby a produkty z konverzie uvedené v článku 45 ods. 5 NEPV do kategórií zvierat a tovaru uvedených v článku 47 ods. 1 písm. f) NÚK (48).

3.3.4. Postup týkajúci sa presunu na KM na účely vykonania identifikačných a fyzických kontrol, ako aj kontrol ekologickej poľnohospodárskej výroby vo forme identifikačných a fyzických kontrol

Mohli by ste podrobne opísať proces presunu na KM iné ako HKS na účely vykonania identifikačných a fyzických kontrol v súlade s delegovaným nariadením (EÚ) 2019/2123?

Delegované nariadenie (EÚ) 2019/2123 zmenené delegovaným nariadením (EÚ) 2021/2305 sa týka zásielok potravín a krmív neživočíšneho pôvodu a zásielok rastlín, rastlinných produktov a iných predmetov, ktoré sú určené na umiestnenie na trh Únie ako produkty ekologickej poľnohospodárskej výroby alebo produkty z konverzie a ktoré podliehajú úradným kontrolám na HKS v zmysle článku 45 ods. 5 NEPV.

Podmienky vykonávania kontrol ekologickej poľnohospodárskej výroby vo forme identifikačných a fyzických kontrol na KM sa stanovujú v článku 2a delegovaného nariadenia (EÚ) 2019/2123 zmeneného delegovaným nariadením (EÚ) 2021/2305. Konkrétne môže príslušný orgán na HKS zodpovedný za kontroly ekologickej poľnohospodárskej výroby povoliť takýto presun len vtedy, ak príslušné orgány HKS zodpovedné za SRL úradné kontroly zaznamenali do CHED svoje povolenie na presun zásielky na KM na účely kontrol bezpečnosti potravín a krmív vo forme identifikačných a fyzických kontrol alebo na účely rastlinolekárskych kontrol vo forme identifikačných a fyzických kontrol (49).

Povolenie presunu na KM na účely vykonania identifikačných a fyzických kontrol ekologickej poľnohospodárskej výroby sa uskutočňuje prostredníctvom certifikátu o inšpekcii [kolónky 21, 22, 25, 26, 27 a 29 vzorového certifikátu o inšpekcii z prílohy k delegovanému nariadeniu (EÚ) 2021/2306]. Povolenie presunu na KM na účely vykonania kontrol bezpečnosti potravín a krmív vo forme identifikačných a fyzických kontrol (50) alebo rastlinolekárskych kontrol vo forme identifikačných a fyzických kontrol (51) sa zasa uskutočňuje prostredníctvom CHED.

Ak sa presun na KM povolí v CHED aj v certifikáte o inšpekcii, identifikačné a fyzické kontroly ekologickej poľnohospodárskej výroby a SRL identifikačné a fyzické kontroly sa musia vykonať na tom istom KM, ktoré sa musí určiť pre kategóriu tovaru v zásielke a ktoré sa musí nachádzať v členskom štáte, v ktorom sa má zásielka prepustiť do voľného obehu (52).

Pokiaľ ide o oznámenie presunu z príslušného orgánu zodpovedného za kontroly ekologickej poľnohospodárskej výroby na HKS na orgán zodpovedný za kontroly ekologickej poľnohospodárskej výroby na KM (53), v prípade vyplnenia kolónky 27 v certifikáte o inšpekcii sa v systéme TRACES automaticky nevytvoria žiadne konkrétne oznámenia. Ak sa však presun na KM povolí (KM je vybraté v kolónke 27 certifikátu o inšpekcii), príslušné orgány, ktoré sú uvedené ako zodpovedné orgány daného KM, budú vidieť certifikát o inšpekcii vo svojom prehľade (v ktorom sa budú zobrazovať všetky certifikáty o inšpekcii v ich oblasti zodpovednosti).

V prípade, že príslušné orgány HKS vyberú zásielku na kontroly bezpečnosti potravín a krmív a na rastlinolekárske kontroly vo forme identifikačných a fyzických kontrol aj na kontroly ekologickej poľnohospodárskej výroby vo forme identifikačných a fyzických kontrol, povoliť presun v súvislosti so všetkými týmito kontrolami majú príslušné orgány HKS (54) (takzvaný „úplný súlad“).

V súvislosti so zásielkami potravín a krmív neživočíšneho pôvodu alebo zásielkami rastlín, rastlinných produktov a iných predmetov určených na umiestnenie na trh Únie ako produktov ekologickej poľnohospodárskej výroby alebo produktov z konverzie môže príslušný orgán na HKS zodpovedný za SRL úradné kontroly povoliť presun na KM na účely vykonania identifikačných a fyzických kontrol s cieľom overiť súlad so sanitárnymi alebo rastlinolekárskymi pravidlami uvedenými v článku 1 ods. 2 NÚK. V tomto prípade platí nasledujúce (pozri aj špecializovaný rozhodovací strom v prílohe k tomuto dokumentu):

— príslušný orgán na HKS zodpovedný za dokladové kontroly ekologickej poľnohospodárskej výroby vykoná tieto kontroly a vyplní kolónku 25 certifikátu o inšpekcii týkajúcu sa výsledku týchto kontrol. Okrem toho musí v uvedenej kolónke uviesť, či je zásielka vybratá na identifikačné a fyzické kontroly,

— zároveň daný príslušný orgán v prípade, ak bola zásielka na HKS vybratá na vykonanie SRL identifikačných a fyzických kontrol (začiarknuté kolónky II.4, II.5 a prípadne II.6 CHED) a príslušný orgán na HKS zodpovedný za SRL úradné kontroly má v úmysle povoliť presun na KM na účely vykonania SRL identifikačných a fyzických kontrol, povolí presun zásielky na KM, ak: — v kolónke 30 certifikátu o inšpekcii nebolo začiarknuté políčko „zásielka nemôže byť prepustená do voľného obehu“ (55). Platí to aj v prípade, ak z kolónky 30 certifikátu o inšpekcii vyplýva, že časť zásielky nemôže byť prepustená do voľného obehu (ani ako produkty ekologickej poľnohospodárskej výroby, ani ako konvenčné produkty) (56). Ak sa zásielka v certifikáte o inšpekcii nevyberie na vykonanie identifikačných a fyzických kontrol ekologickej poľnohospodárskej výroby, príslušný orgán zodpovedný za SRL úradné kontroly musí počkať na zaznamenanie rozhodnutia do kolónky 30 certifikátu o inšpekcii. Ak sa však zásielka v certifikáte o inšpekcii vyberie na vykonanie identifikačných a fyzických kontrol ekologickej poľnohospodárskej výroby, príslušný orgán zodpovedný za SRL úradné kontroly môže prikročiť k povoleniu presunu v CHED bez čakania na vyplnenie kolónky 30 v certifikáte o inšpekcii. Okrem toho môže príslušný orgán zodpovedný za SRL úradné kontroly povoliť presun na KM aj v prípade, ak z výsledku dokladových kontrol v kolónke 25 uspokojivo nevyplýva, že na základe rozhodnutia z kolónky 30 certifikátu o inšpekcii možno zásielku prepustiť do voľného obehu ako neekologickú. V tomto prípade by mal byť stále možný presun na KM na účely vykonania kontrol bezpečnosti potravín a krmív alebo rastlinolekárskych identifikačných a fyzických kontrol. KM nemusí byť určené na vykonávanie kontrol ekologickej poľnohospodárskej výroby. Presun na KM sa uskutočňuje v súlade s pravidlami a postupmi stanovenými v kapitole I delegovaného nariadenia (EÚ) 2019/2123, alebo — v certifikáte o inšpekcii nebola začiarknutá kolónka o osobitných colných režimoch (57),

— v prípade, ak prevádzkovateľ nepožiadal o presun na KM, príslušný orgán na HKS zodpovedný za SRL úradné kontroly môže rozhodnúť o takomto presune, za predpokladu, že prevádzkovateľ proti tomuto rozhodnutiu nenamieta (58),

— po povolení presunu na KM v kolónkach II.9 a II.18 CHED musí prevádzkovateľ zodpovedný za zásielku vydať samostatný (následný) CHED v súlade s článkom 2 ods. 1 písm. d) delegovaného nariadenia (EÚ) 2019/2123. Pri vydávaní následného CHED musí prevádzkovateľ vybrať druh produktu „Produkt ekologickej poľnohospodárskej výroby“ v kolónke I.31 tohto CHED a vložiť odkaz na certifikát o inšpekcii do tohto následného CHED, a

— po vykonaní identifikačných a fyzických kontrol na KM vyhotoví príslušný orgán na KM zodpovedný za SRL úradné kontroly samostatný (následný) CHED. CHED môže byť vyhotovený v zmysle, že zásielka je povolená na vnútorný trh, až po nahliadnutí do certifikátu o inšpekcii (prostredníctvom odkazu na certifikát o inšpekcii, ktorý je k dispozícii v CHED) (59).

Príklad – rozhodnutie rastlinolekárskeho orgánu na HKS o povolení presunu na KM na účely vykonania rastlinolekárskych kontrol ( pracovný postup v CHED) Zásielka citrusových plodov z Mexika určená na umiestnenie na trh EÚ ako produktov ekologickej poľnohospodárskej výroby (druh produktu „Produkt ekologickej poľnohospodárskej výroby“ je vybratý v kolónke I.31 CHED a odkaz na certifikát o inšpekcii je vložený do CHED) je predložená na úradné kontroly na HKS prvého príchodu v členskom štáte 1. Prevádzkovateľ zodpovedný za zásielku vyplnením kolónky I.20 v časti I CHED-PP v systéme TRACES požiada o presun zásielky na KM na účely vykonania rastlinolekárskych kontrol v členskom štáte 2, ak je zásielka vybratá na takéto kontroly. Platí nasledujúce: — HKS prvého príchodu musí byť uvedená v kolónke 10 certifikátu o inšpekcii (60) , — KM, na ktorom sa majú vykonať rastlinolekárske kontroly, musí prevádzkovateľ zodpovedný za zásielku uviesť v kolónke I.20 CHED-PP v systéme TRACES, v časti týkajúcej sa „údajov o kontrolovaných miestach určenia pre kolónku I.20“ (61) , — príslušný orgán na HKS zodpovedný za kontroly ekologickej poľnohospodárskej výroby vykoná dokladové kontroly ekologickej poľnohospodárskej výroby a ich výsledky zaznamená do príslušnej časti v kolónke 25 certifikátu o inšpekcii. V kolónke 25 certifikátu o inšpekcii takisto uvedie, či zásielka je alebo nie je vybratá na identifikačné a fyzické kontroly. Dokladové kontroly ekologickej poľnohospodárskej výroby sa vykonávajú na HKS, — príslušný orgán na HKS zodpovedný za rastlinolekárskej kontroly vykoná dokladové kontroly a ak sú ich výsledky uspokojivé, môže povoliť presun zásielky na KM na účely rastlinolekárskych kontrol v členskom štáte 2 (62) vyplnením kolónok II.9 a II.18 v prvom CHED-PP v systéme TRACES za predpokladu, že zásielka bola vybratá na rastlinolekárske identifikačné a fyzické kontroly na HKS. V prípade, ak prevádzkovateľ nepožiadal o presun na KM, príslušný orgán na HKS môže rozhodnúť o takomto presune za predpokladu, že prevádzkovateľ nenamieta (63) . Pred povolením presunu prostredníctvom CHED však musí príslušný orgán skontrolovať certifikát o inšpekcii (prostredníctvom odkazu, ktorý je k dispozícii v CHED) a zamietnuť presun, ak je v kolónke 30 začiarknuté políčko „zásielku nemožno prepustiť do voľného obehu“. Platí to aj v prípade, ak z kolónky 30 certifikátu o inšpekcii vyplýva, že časť zásielky nemôže byť prepustená (ani ako produkty ekologickej poľnohospodárskej výroby, ani ako konvenčné produkty) (64) . Takisto to platí v prípade, ak je v certifikáte o inšpekcii začiarknutá kolónka 23 o osobitných colných režimoch (65) , — ak je zásielka vybratá na vykonanie identifikačných a fyzických kontrol ekologickej poľnohospodárskej výroby, príslušný orgán na HKS zodpovedný za kontroly ekologickej poľnohospodárskej výroby musí povoliť presun do toho istého KM, aké je uvedené v CHED (pozri špecializovaný rozhodovací strom orgánu zodpovedného za kontroly ekologickej poľnohospodárskej výroby v prílohe k tomuto dokumentu), — po povolení presunu v CHED musí prevádzkovateľ zodpovedný za zásielku vydať samostatný (následný) CHED uvedený v článku 2 ods. 1 písm. d) delegovaného nariadenia (EÚ) 2019/2123, vybrať druh produktu „Produkt ekologickej poľnohospodárskej výroby“ v kolónke I.31 v danom CHED a vložiť odkaz na certifikát o inšpekcii do daného následného CHED, a — príslušný orgán na KM zodpovedný za rastlinolekárske kontroly vyhotoví samostatný (následný) CHED uvedený v článku 2 ods. 1 písm. d) delegovaného nariadenia (EÚ) 2019/2123. Tento CHED môže byť vyhotovený v zmysle, že zásielka je povolená na vnútorný trh, až po nahliadnutí do potvrdeného certifikátu o inšpekcii (prostredníctvom odkazu na certifikát o inšpekcii, ktorý je k dispozícii v tomto následnom CHED).

Príklad Pracovný postup príslušného orgánu na HKS zodpovedného za kontroly ekologickej poľnohospodárskej výroby v súvislosti s povolením presunu na KM v certifikáte o inšpekcii na účely vykonania identifikačných a fyzických kontrol ekologickej poľnohospodárskej výroby sa nachádza v špecializovanom rozhodovacom strome v prílohe k tomuto dokumentu.

V súvislosti s týmto bodom pozri aj: — v prílohe k tomuto dokumentu rozhodovací strom príslušného orgánu na HKS zodpovedného za SRL úradné kontroly, ktorý sa týka povoľovania presunu na KM prostredníctvom CHED na účely vykonania identifikačných a fyzických kontrol, a — v prílohe k tomuto dokumentu rozhodovací strom orgánu na HKS zodpovedného za kontroly ekologickej poľnohospodárskej výroby na účely povolenia presunu na KM uvedeného v certifikáte o inšpekcii na účely vykonania identifikačných a fyzických kontrol.

3.3.5. Postup ďalšej prepravy na miesto konečného určenia predtým, ako sú dostupné výsledky laboratórnych analýz

Mohli by ste podrobne opísať proces ďalšej prepravy na miesto konečného určenia pred sprístupnením výsledkov fyzických kontrol, ktorý je v súlade s delegovaným nariadením (EÚ) 2019/2124?

Delegované nariadenie (EÚ) 2019/2124 sa týka rastlín, rastlinných produktov a iných predmetov, ako aj potravín a krmív neživočíšneho pôvodu, ktoré podliehajú úradným kontrolám na HKS, a to aj vtedy, ak sú určené na umiestnenie na trh Únie ako produkty ekologickej poľnohospodárskej výroby alebo produkty z konverzie. Presun do zariadení na ďalšiu prepravu možno zvažovať v prípade týchto potravín a krmív neživočíšneho pôvodu určených na umiestnenie na trh Únie ako produktov ekologickej poľnohospodárskej výroby alebo produktov z konverzie: ryža a výrobky z ryže pochádzajúce z Číny, na ktoré sa vzťahuje vykonávacie rozhodnutie 2011/884/EÚ; produkty uvedené v prílohách I a II k vykonávaciemu nariadeniu (EÚ) 2019/1793.

Delegované nariadenie (EÚ) 2019/2124 sa nevzťahuje na produkty živočíšneho pôvodu.

Prípady, v ktorých, možno povoliť ďalšiu prepravu, a podmienky, za ktorých tak možno urobiť, ako aj postupy, ktoré treba dodržať, sa stanovujú v kapitole II článkoch 3 až 10 delegovaného nariadenia (EÚ) 2019/2124.

„Ďalšia preprava“ sa vymedzuje v článku 2 bode 4 delegovaného nariadenia (EÚ) 2019/2124 ako „premiestnenie zásielok tovaru z hraničnej kontrolnej stanice na miesto konečného určenia v Únii pred tým, ako sú dostupné výsledky laboratórnych analýz a testov“.

Podmienky povolenia ďalšej prepravy sa stanovujú v článku 4 delegovaného nariadenia (EÚ) 2019/2124. Príslušné orgány HKS uvedenia do Únie môžu povoliť ďalšiu prepravu zásielok za predpokladu splnenia týchto podmienok: výsledky dokladových kontrol, identifikačných kontrol a fyzických kontrol okrem laboratórnych analýz a testov v rámci uvedených fyzických kontrol vykonaných na HKS sú uspokojivé (a); prevádzkovateľ zodpovedný za zásielku požiadal o ďalšiu prepravu (b).

Prevádzkovateľ zodpovedný za zásielku môže požiadať o ďalšiu prepravu v prípade, ak je zásielka vybratá na HKS na vykonanie laboratórnych testov. V prípade zásielok produktov ekologickej poľnohospodárskej výroby a produktov z konverzie sa môže vykonať ďalšia preprava v týchto situáciách:

— iba pred získaním výsledkov SRL laboratórnych testov; v tomto prípade bola zásielka vybratá iba na vykonanie SRL laboratórnych testov (v CHED je začiarknutá kolónka II.6), a nie laboratórnych testov ekologickej poľnohospodárskej výroby (príslušná časť týkajúca sa laboratórneho testu v kolónke 29 certifikátu o inšpekcii nie je začiarknutá), alebo

— pred získaním výsledkov SRL laboratórnych testov aj laboratórnych testov ekologickej poľnohospodárskej výroby; v tomto prípade bola zásielka vybratá na vykonanie SRL laboratórnych testov aj laboratórnych testov ekologickej poľnohospodárskej výroby. Pracovný postup povolenia ďalšej prepravy sa vykonáva prostredníctvom CHED, pričom príslušné orgány na HKS zodpovedné za SRL úradné kontroly, prípadne kontroly ekologickej poľnohospodárskej výroby, musia na tento účel spolupracovať.

Nemožno však povoliť ďalšiu prepravu prostredníctvom CHED v systéme TRACES, ak bola zásielka vybratá iba na vykonanie laboratórnych testov ekologickej poľnohospodárskej výroby (na rozdiel od SRL laboratórnych testov). Ďalšiu prepravu musí povoliť v CHED príslušný orgán, pričom takéto povolenie sa môže vydať len vtedy, ak sú v CHED začiarknuté kolónky II.4 až II.6.

Ak príslušný orgán na HKS povolí ďalšiu prepravu v opísaných prípadoch, preprava do zariadení na ďalšiu prepravu by sa mala uskutočniť pred potvrdením certifikátu o inšpekcii a/alebo vyhotovením CHED. Certifikát o inšpekcii sa môže potvrdiť až po sprístupnení výsledkov laboratórnych analýz v rámci kontrol ekologickej poľnohospodárskej výroby.

Keď príslušné orgány na HKS povolia ďalšiu prepravu, prevádzkovateľ zodpovedný za zásielku musí vydať samostatný CHED, ako sa stanovuje v článku 5 delegovaného nariadenia (EÚ) 2019/2124. Prevádzkovateľ musí vybrať druh produktu „Produkt ekologickej poľnohospodárskej výroby“ v kolónke I.31 tohto samostatného (následného) CHED a vložiť odkaz na certifikát o inšpekcii do tohto CHED.

Zásielka sa musí prepraviť do „zariadení na ďalšiu prepravu“ určených v súlade s článkom 9 delegovaného nariadenia (EÚ) 2019/2124 a zaregistrovať v systéme TRACES v súlade s článkom 10 uvedeného nariadenia. Okrem iného to znamená, že členské štáty môžu určiť zariadenia na ďalšiu prepravu v prípade zásielok jednej alebo viacerých kategórií tovaru uvedených v článku 1 ods. 1 písm. a) delegovaného nariadenia (EÚ) 2019/2124 za predpokladu, že ide o colné sklady alebo priestory na dočasné uskladnenie uvedené v článku 240 ods. 1 a článku 147 ods. 1 nariadenia (EÚ) č. 952/2013 (66).

„Zariadenie na ďalšiu prepravu“ sa v článku 2 bode 5 delegovaného nariadenia (EÚ) 2019/2124 vymedzuje ako „zariadenie na mieste konečného určenia v Únii alebo na mieste nachádzajúcom sa v pôsobnosti toho istého príslušného orgánu ako miesto konečného určenia, ktoré určil členský štát určenia na uskladnenie zásielok tovaru určeného na ďalšiu prepravu ešte pred prepustením týchto zásielok do voľného obehu“.

V prípade produktov ekologickej poľnohospodárskej výroby a produktov z konverzie môžu byť ako zariadenia na ďalšiu prepravu určené len priestory prvého príjemcu, keďže ďalšia preprava umožňuje presun na miesto konečného určenia a prvému príjemcovi (67) je zásielka doručená na ďalšiu prípravu a/alebo obchodovanie.

Podmienky prepravy a uskladnenia zásielok podliehajúcich ďalšej preprave sa stanovujú v článku 6 delegovaného nariadenia (EÚ) 2019/2124. Konkrétne zásielka nesmie opustiť zariadenie na ďalšiu prepravu pred vydaním rozhodnutia príslušných orgánov HKS o danej zásielke a zaznamenaním tohto rozhodnutia v CHED v súlade s článkom 55 NÚK (68). CHED môže byť vyhotovený v zmysle, že zásielka je „povolená na vnútorný trh“, až po nahliadnutí do potvrdeného certifikátu o inšpekcii (prostredníctvom odkazu na certifikát o inšpekcii, ktorý je k dispozícii v CHED).

V článku 7 delegovaného nariadenia (EÚ) 2019/2124 sa stanovujú činnosti, ktoré majú vykonávať príslušné orgány HKS po povolení ďalšej prepravy. Konkrétne musia príslušné orgány HKS uvedenia do Únie po vyhotovení samostatného CHED uvedeného v článku 5 delegovaného nariadenia (EÚ) 2019/2124 a v súlade s článkom 56 ods. 5 NÚK bezodkladne informovať príslušné orgány na mieste konečného určenia (prvého príjemcu) prostredníctvom systému TRACES (69). Potvrdenie certifikátu o inšpekcii sa musí vykonať pred vyhotovením samostatného CHED, po ktorom bude zásielka „povolená na vnútorný trh“, pričom schválenie vykonáva príslušný orgán na HKS zodpovedný za zaznamenanie rozhodnutia do certifikátu o inšpekcii.

V článku 8 delegovaného nariadenia (EÚ) 2019/2124 sa stanovujú činnosti, ktoré majú vykonávať príslušné orgány na mieste konečného určenia (prvý príjemca). Konkrétne musia príslušné orgány na mieste konečného určenia potvrdiť príchod zásielky do zariadenia na ďalšiu prepravu vyplnením časti III CHED v systéme TRACES, a to v zmysle článku 3 delegovaného nariadenia (EÚ) 2019/2124 (pôvodný CHED, na rozdiel od následného CHED podľa článku 5 uvedeného nariadenia). Ďalej musia príslušné orgány na mieste konečného určenia v súlade s článkom 66 ods. 1 NÚK úradne pozastaviť zásielky, v prípade ktorých nie sú dodržané pravidlá uvedené v článku 1 ods. 2 NÚK, a prijať všetky kroky potrebné na vykonanie opatrení nariadených príslušnými orgánmi HKS v súlade s článkom 66 ods. 3 a 4 NÚK (70).

Prepustenie do voľného obehu sa môže uskutočniť až vtedy, keď je CHED vyhotovený v zmysle, že zásielka je „povolená na vnútorný trh“, v súlade s článkom 57 ods. 2 písm. b) NÚK, pričom v certifikáte o inšpekcii sa uvádza, že zásielka môže byť prepustená do voľného obehu.

3.4. Prepojenie medzi certifikátom o inšpekcii a CHED

3.4.1. Určenie odlišných príslušných orgánov zodpovedných za SRL úradné kontroly a kontroly ekologickej poľnohospodárskej výroby

Vo viacerých členských štátoch sú na vykonávanie kontrol ekologickej poľnohospodárskej výroby určené iné príslušné orgány než na vykonávanie SRL úradných kontrol. Majú pravidlá týkajúce sa kontrol dovozu produktov ekologickej poľnohospodárskej výroby na HKS prvého príchodu platné od 1. januára 2022 vplyv na toto vnútroštátne rozdelenie právomocí?

Pravidlá týkajúce sa kontrol dovozu produktov určených na umiestnenie na trh EÚ ako produktov ekologickej poľnohospodárskej výroby alebo produktov z konverzie platné od 1. januára 2022 (71) nemajú vplyv na možnosť členských štátov určiť odlišné príslušné orgány zodpovedné za vykonávanie kontrol ekologickej poľnohospodárskej výroby a SRL úradných kontrol, ani na možnosť vykonávania takýchto kontrol odlišnými orgánmi na HKS.

Certifikát o inšpekcii potvrdzuje príslušný orgán zodpovedný za kontroly ekologickej poľnohospodárskej výroby na HKS alebo prípadne KM.

Ďalej sa v článku 6 ods. 5 delegovaného nariadenia (EÚ) 2021/2306 stanovuje, že v rozhodnutí o zásielkach prijatom v súlade s článkom 55 NÚK sa musí odkazovať na jedno z konštatovaní uvedených v článku 6 ods. 3 prvom pododseku delegovaného nariadenia (EÚ) 2021/2306. Na tento účel bude v CHED uvedený odkaz na certifikát o inšpekcii a v prípade, keď bude na základe výsledkov SRL úradných kontrol CHED vyhotovený v zmysle, že zásielka je „povolená na vnútorný trh“, bude musieť SRL inšpektor zohľadniť rozhodnutie zaznamenané v kolónke 30 certifikátu o inšpekcii prostredníctvom daného odkazu pred vyhotovením CHED (72).

3.4.2. Personál príslušný na vykonanie odberu vzoriek na analýzu a potvrdenie certifikátu o inšpekcii

Musí certifikát o inšpekcii potvrdiť úradný veterinárny lekár alebo rastlinolekársky inšpektor? Musí úradný veterinárny lekár alebo rastlinolekársky inšpektor vykonať odber vzoriek na účel kontrol ekologickej poľnohospodárskej výroby?

Nie. Úradný veterinárny lekár alebo úradný rastlinolekársky inšpektor však musí rozhodnúť o zásielkach takýchto produktov v súlade s článkom 55 ods. 1 a 2 NÚK. Na tento účel môže úradný veterinárny lekár alebo úradný rastlinolekársky inšpektor vyhotoviť CHED, aby bola zásielka „povolená na vnútorný trh“, až po zohľadnení rozhodnutia o zásielke zaznamenaného do kolónky 30 certifikátu o inšpekcii (73).

3.4.3. Možnosť, aby orgány na HKS zodpovedné za SRL úradné kontroly a kontroly ekologickej poľnohospodárskej výroby konali nezávisle, a to aj v systéme TRACES

Môžu príslušné orgány na HKS zodpovedné za kontroly ekologickej poľnohospodárskej výroby a SRL úradné kontroly konať nezávisle? Môže byť každý z nich samostatne určený ako HKS v oblasti svojich právomocí?

Áno, príslušné orgány môžu konať nezávisle. Zároveň si musia vymieňať informácie, ak zistia nedodržanie predpisov v prípade tej istej zásielky, alebo iné relevantné informácie týkajúce sa ekologického štatútu zásielky (74).

V systéme TRACES sa teda umožňuje príslušným orgánom na HKS zodpovedným za kontroly ekologickej poľnohospodárskej výroby a za SRL úradné kontroly konať nezávisle pri vyhotovovaní a podpisovaní certifikátu o inšpekcii a CHED. V systéme TRACES majú orgány zodpovedné za SRL úradné kontroly prístup k certifikátu o inšpekcii prostredníctvom CHED v režime „iba na čítanie“ a orgány zodpovedné za kontroly ekologickej poľnohospodárskej výroby majú zasa prístup v takomto režime k CHED, takže sa im certifikáty o inšpekcii a CHED zobrazujú jednoduchšie.

Po tom, ako Komisia informuje členský štát, že môže pristúpiť k určeniu HKS na kontroly ekologickej poľnohospodárskej výroby, tento členský štát musí poskytnúť útvarom Komisie zodpovedným za systém TRACES zoznam HKS určených na kontroly ekologickej poľnohospodárskej výroby, pričom útvary k daným HKS priradia ekologickú doménu (75).

3.4.4. Pracovný postup na vyhotovenie CHED prepojeného s certifikátom o inšpekcii

Aký je pracovný postup na vyhotovenie CHED prepojeného s certifikátom o inšpekcii?

— Príslušný orgán zodpovedný za SRL úradné kontroly a kontroly ekologickej poľnohospodárskej výroby dostane oznámenie o príchode zásielky vopred prostredníctvom CHED a certifikátu o inšpekcii.

— Ak má prevádzkovateľ v úmysle umiestniť produkt na trh Únie ako produkt ekologickej poľnohospodárskej výroby alebo produkt z konverzie, musí v kolónke I.31 CHED v systéme TRACES vybrať druh produktu „Produkt ekologickej poľnohospodárskej výroby“. V takom prípade musí prevádzkovateľ do CHED vložiť aj odkaz na certifikát o inšpekcii. Ak zásielka podlieha CHED-D aj CHED-PP [napr. bio sladká paprika (Capsicum annuum) z Dominikánskej republiky], uvedené platí pre CHED-D aj CHED-PP, — v prípade zásielok presunutých na KM iné ako HKS na vykonanie identifikačných a fyzických kontrol s cieľom overiť dodržiavanie SRL pravidiel musí prevádzkovateľ predložiť samostatný CHED (76). Prevádzkovateľ zodpovedný za zásielku musí vybrať druh produktu „Produkt ekologickej poľnohospodárskej výroby“ v kolónke I.31 uvedeného samostatného (následného) CHED a vložiť odkaz na certifikát o inšpekcii do uvedeného samostatného (následného) CHED, — v prípade zásielok presunutých do priestorov prvého príjemcu určených ako zariadenie ďalšej prepravy sa musí predložiť samostatný CHED (77). Prevádzkovateľ zodpovedný za zásielku musí vybrať druh produktu „Produkt ekologickej poľnohospodárskej výroby“ v kolónke I.31 uvedeného samostatného (následného) CHED a vložiť odkaz na certifikát o inšpekcii do uvedeného samostatného (následného) CHED,

— zásielka sa predloží na vykonanie kontrol ekologickej poľnohospodárskej výroby a SRL úradných kontrol na HKS prvého príchodu do Únie,

— príslušný orgán zodpovedný za kontroly ekologickej poľnohospodárskej výroby vykoná uvedené kontroly v súlade s článkom 6 delegovaného nariadenia (EÚ) 2021/2306 a potvrdí certifikát o inšpekcii (rozhodnutie o zásielke sa zaznamená do kolónky 30 v certifikáte o inšpekcii),

— zároveň príslušný orgán zodpovedný za SRL úradné kontroly vykoná uvedené kontroly a zaznamená výsledok uvedených kontrol do časti II CHED,

— ak výsledky SRL úradných kontrol nie sú uspokojivé, musí sa vyhotoviť CHED v zmysle, že zásielka „nie je povolená“ na vnútorný trh, Vyhotovenie časti II CHED v zmysle, že zásielka je „povolená na vnútorný trh“, je v systéme TRACES blokované, ak nastane niektorá z týchto situácií: — druh produktu „Produkt ekologickej poľnohospodárskej výroby“ je vybratý v kolónke I.31 CHED, ale prevádzkovateľ nevložil do CHED odkaz na certifikát o inšpekcii, alebo — prevádzkovateľ vložil do CHED odkaz na certifikát o inšpekcii, ale SRL inšpektor nezačiarkol políčko v časti II CHED: „Potvrdzujem, že som zistil (-a) a overil (-a) výsledok súvisiacich úradných kontrol v certifikáte [referenčné číslo certifikátu o inšpekcii]“, alebo — SRL inšpektor začiarkol kolónku v časti II CHED: „Potvrdzujem, že som zistil (-a) a overil (-a) výsledok súvisiacich úradných kontrol v certifikáte [referenčné číslo certifikátu o inšpekcii]“, ale v rozhodnutí zaznamenanom v kolónke 30 certifikátu o inšpekcii sa neumožňuje vyhotovenie CHED v zmysle, že zásielka je „povolená na vnútorný trh“ (78).

— na účely začiarknutia kolónky „Potvrdzujem, že som zistil (-a) a overil (-a) výsledok súvisiacich úradných kontrol v certifikáte [referenčné číslo certifikátu o inšpekcii]“, ako už bolo opísané, musí orgán zodpovedný za SRL úradné kontroly otvoriť odkaz na certifikát o inšpekcii, ktorý sa uvádza v CHED v systéme TRACES, a zobraziť rozhodnutie o zásielke zaznamenané v kolónke 30 certifikátu o inšpekcii (79),

— nasledujúce platí pre kontrolu rozhodnutia zaznamenaného v kolónke 30 certifikátu o inšpekcii vykonanú SRL inšpektorom (80): — ak sa v rozhodnutí zaznamenanom v kolónke 30 certifikátu o inšpekcii uvádza, že zásielka môže byť prepustená do voľného obehu (ako zásielka produktov ekologickej poľnohospodárskej výroby, produktov v konverzii alebo konvenčných produktov), ale výsledky SRL úradných kontrol nie sú uspokojivé, CHED sa musí vyhotoviť v zmysle, že zásielka „nie je povolená“ (kolónka II.16 CHED) (81). Toto rozhodnutie musí byť bezodkladne oznámené príslušnému orgánu zodpovednému za potvrdenie certifikátu o inšpekcii v systéme TRACES, aby bolo možné aktualizovať certifikát o inšpekcii (82), — ak sa v rozhodnutí zaznamenanom v kolónke 30 certifikátu o inšpekcii uvádza, že zásielka môže byť prepustená do voľného obehu (ako zásielka produktov ekologickej poľnohospodárskej výroby, produktov z konverzie alebo konvenčných produktov) a výsledky SRL úradných kontrol sú uspokojivé, musí sa vyplniť kolónka II.12 („Povolené na vnútorný trh“) CHED, — ak sa v rozhodnutí zaznamenanom v kolónke 30 certifikátu o inšpekcii uvádza, že zásielka nemôže byť prepustená do voľného obehu (ani ako produkty ekologickej poľnohospodárskej výroby, ani ako konvenčné produkty), toto rozhodnutie sa bezodkladne oznámi v systéme TRACES príslušnému orgánu zodpovednému za SRL úradné kontroly a vyhotovenie CHED, a to spoločne s jeho odôvodnením (83). Vyhotovenie CHED v zmysle, že zásielka je „povolená na vnútorný trh“, je v systéme TRACES blokované, — ak sa v rozhodnutí zaznamenanom v kolónke 30 certifikátu o inšpekcii uvádza, že časť zásielky môže byť prepustená do voľného obehu, vyhotovenie CHED v zmysle, že zásielka je „povolená na vnútorný trh“, je v systéme TRACES možné. Ak však z kolónky 30 certifikátu o inšpekcii vyplýva, že časť zásielky nemôže byť prepustená do voľného obehu (ani ako produkty ekologickej poľnohospodárskej výroby, ani ako konvenčné produkty) (84), CHED sa musí vyhotoviť v zmysle, že zásielka „nie je povolená“ na vnútorný trh (85).

V súvislosti s týmto bodom pozri aj špecializovaný rozhodovací strom v prílohe k tomuto dokumentu.

3.4.5. Pracovný postup CHED, ak je v kolónke 30 certifikátu o inšpekcii zaznamenané, že „časť zásielky možno prepustiť do voľného obehu“

Ak z rozhodnutia zaznamenaného v kolónke 30 certifikátu o inšpekcii vyplýva, že „časť zásielky možno prepustiť do voľného obehu“, ako sa to premietne v CHED a aký postup treba dodržať?

Musí sa rozlišovať medzi rôznymi situáciami:

1. prepustiť do voľného obehu možno celú zásielku, ale čiastočne ako produkty ekologickej poľnohospodárskej výroby alebo produkty z konverzie a čiastočne ako neekologické (konvenčné) produkty (1. prípad); alebo

2. prepustiť do voľného obehu možno iba časť zásielky, pričom druhú časť prepustiť nemožno (ani ako produkty ekologickej poľnohospodárskej výroby, ani ako konvenčné produkty) (2. prípad).

V prvom prípade príslušný orgán zodpovedný za SRL úradné kontroly vyhotoví CHED v zmysle, že zásielka je „povolená na vnútorný trh“. Môžu nastať dve situácie (86):

— ak je zásielka na HKS rozdelená, prevádzkovateľ zodpovedný za zásielku prostredníctvom systému TRACES predloží CHED za každú časť rozdelenej zásielky (87). Príslušný orgán na HKS vyhotoví CHED za jednotlivé časti rozdelenej zásielky s rozhodnutím „povolené na vnútorný trh“ za každú časť rozdelenej zásielky (88). Výpis z certifikátu o inšpekcii musí byť vydaný za každú časť rozdelenej zásielky (89). Odkaz na výpis z certifikátu o inšpekcii musí poskytnúť prevádzkovateľ v samostatnom (následnom) CHED za každú jednotlivú časť zásielky (90),

— ak je zásielka rozdelená po opustení HKS a pred prepustením do voľného obehu, uplatňuje sa článok 6 delegovaného nariadenia (EÚ) 2019/1602 a prevádzkovateľ zodpovedný za zásielku musí zabezpečiť, aby bola ku každej časti rozdelenej zásielky až do jej prepustenia do voľného obehu priložená kópia CHED v papierovej alebo elektronickej forme. Výpis z certifikátu o inšpekcii musí byť potvrdený za každú časť rozdelenej zásielky (91).

V druhom prípade z rozhodnutia v certifikáte o inšpekcii vyplýva, že len časť zásielky môže byť prepustená do voľného obehu (či už ako produkty ekologickej poľnohospodárskej výroby, alebo ako konvenčné produkty), a z kolónky 30 certifikátu o inšpekcii vyplýva, že časť zásielky nemôže byť prepustená do voľného obehu (ani ako produkty ekologickej poľnohospodárskej výroby, ani ako konvenčné produkty) (92). Príslušný orgán zodpovedný za SRL úradné kontroly na HKS vyhotoví CHED v zmysle, že zásielka „nie je povolená“ na vnútorný trh, a v súlade s článkom 66 ods. 4 NÚK môže rozhodnúť, že zamietne iba časť zásielky. Ustanovenia článku 5 ods. 2 delegovaného nariadenia (EÚ) 2019/1602 sa uplatňujú okrem iného takto:

— po vyhotovení CHED pre celú zásielku musí prevádzkovateľ zodpovedný za zásielku predložiť CHED za každú časť rozdelenej zásielky a uviesť v ňom množstvo, dopravný prostriedok a miesto určenia príslušnej časti. Okrem toho dovozca predloží výpis z certifikátu o inšpekcii za každú šaržu a vloží odkaz na výpis z certifikátu o inšpekcii do samostatného CHED vydaného pre jednotlivé časti rozdelenej zásielky (93), a

— príslušný orgán na HKS vyhotoví CHED za jednotlivé časti rozdelenej zásielky v súlade s článkom 56 ods. 5 NÚK, pričom zohľadní rozhodnutie prijaté pre každú časť rozdelenej zásielky v kolónke 12 výpisu z certifikátu o inšpekcii.

3.4.6. Prepojenie medzi CHED a výpisom z certifikátu o inšpekcii

Ako budú prepojené výpisy z certifikátov o inšpekcii s CHED v prípade tovaru podľa článku 47 ods. 1 NÚK?

Existuje viacero scenárov a vo všetkých musí prevádzkovateľ poskytnúť odkaz (94) v systéme TRACES. Systém TRACES umožňuje prepojenie certifikátu o inšpekcii s CHED a výpisov z certifikátov o inšpekcii s certifikátom o inšpekcii, pričom od 4. štvrťroka 2022 aj prepojenie výpisov z certifikátov o inšpekcii s CHED vrátane následných alebo samostatných CHED.

— Ak je zásielka rozdelená po opustení HKS a pred prepustením do voľného obehu a všetky šarže sú prepustené do voľného obehu: — prepojenie medzi CHED a certifikátom o inšpekcii (95) a — prepojenie medzi výpisom z certifikátu o inšpekcii a certifikátom o inšpekcii (96) a prepojenie medzi CHED a výpismi z certifikátmi o inšpekcii (97).

— Ak je zásielka rozdelená na HKS (98) a všetky šarže sú prepustené do voľného obehu: — prepojenie medzi prvým CHED (takzvaným „materským“ CHED) a certifikátom o inšpekcii (99) a — prepojenie medzi samostatnými (následnými) CHED vydanými za každú časť rozdelenej zásielky (takzvané „dcérske“ CHED) a výpismi z certifikátu o inšpekcii (100).

— Ak je zásielka čiastočne zamietnutá (101): — prepojenie medzi prvým CHED (takzvaným „materským“ CHED) a certifikátom o inšpekcii (102) a — prepojenie medzi samostatnými (následnými, takzvanými „dcérskymi“ CHED) CHED vydanými za prijatú a zamietnutú časť zásielky a zodpovedajúcimi výpismi z certifikátov o inšpekcii (103).

3.4.7. Možnosť zaznamenať do kolónky 30 certifikátu o inšpekcii, že „zásielka nemôže byť prepustená do voľného obehu“

Bude môcť príslušný orgán naďalej zaznamenávať do certifikátu o inšpekcii rozhodnutie o tom, že zásielku nemožno prepustiť do voľného obehu?

Áno. Situácia je stále rovnaká ako pred 1. januárom 2022, keď mohli inšpektori zodpovední za kontroly ekologickej poľnohospodárskej výroby prijať rozhodnutie v systéme TRACES o zásielkach, ktoré nemohli byť prepustené do voľného obehu (104).

3.4.8. Možnosť požiadať o prepustenie zásielky nevyhovujúcej pravidlám ekologickej výroby do voľného obehu ako neekologickej

V prípade nesúladu s NEPV môže potrebné vyšetrovanie trvať niekoľko týždňov. Môže byť CHED vyhotovený v zmysle, že je zásielka „povolená na vnútorný trh“, ak boli vykonané všetky ostatné úradné kontroly a produkt je v súlade so všetkými ostatnými pravidlami?

Nie. CHED môže byť vyhotovený v zmysle, že zásielka je „povolená na vnútorný trh“, keď sú vykonané všetky úradné kontroly vrátane kontrol ekologickej poľnohospodárskej výroby. Na vyhotovenie CHED je preto potrebné dokončiť vyšetrovanie a potvrdiť certifikát o inšpekcii. Ak z vyšetrovania vyplynie nedodržanie súladu s NEPV, ale tovar možno prepustiť do voľného obehu na vnútornom trhu ako konvenčný (neekologický), prevádzkovateľ môže požiadať o jeho prepustenie ako konvenčného tovaru. Príslušný orgán musí odsúhlasiť a potvrdiť certifikát o inšpekcii vyplnením kolónky 30, aby mohol byť tovar prepustený ako neekologický (konvenčný). CHED sa vyhotoví ihneď po potvrdení certifikátu o inšpekcii.

3.4.9. Zákaz prepustenia zásielky na trh pred potvrdením certifikátu o inšpekcii

Môžu sa zásielky produktov uvedených v článku 47 ods. 1 písm. b) NÚK a zásielky rastlín, rastlinných produktov a iných predmetov, z ktorých boli odobraté vzorky na účely vykonania laboratórnej analýzy počas fyzických kontrol produktov ekologickej poľnohospodárskej výroby, umiestniť na trh ako produkty ekologickej poľnohospodárskej výroby alebo produkty z konverzie ešte predtým, ako sú dostupné výsledky týchto laboratórnych testov, teda pred potvrdením certifikátu o inšpekcii a vyhotovením CHED na ich základe?

Nie.

Certifikát o inšpekcii musia vyhotoviť príslušné orgány na základe výsledkov laboratórnych testov. V CHED bude zásielka potvrdená ako „povolená na vnútorný trh“ až po vyhotovení certifikátu o inšpekcii a zaznamenaní rozhodnutia do jeho kolónky 30, podľa ktorého sa zásielka môže prepustiť do voľného obehu. Zásielka sa nemôže umiestniť na trh ako zásielka produktov „ekologickej poľnohospodárskej výroby“ pred vyhotovením certifikátu o inšpekcii.

Pokiaľ ide o produkty uvedené v článku 47 ods. 1 písm. b) NÚK, prepustenie do voľného obehu nemôže byť povolené v súlade s článkom 4 ods. 8 vykonávacieho nariadenia (EÚ) 2019/2130, pretože laboratórne testy vykonávané na účely vyhotovenia certifikátu o inšpekcii nie sú náhodné, ale vychádzajú z pravdepodobnosti nedodržania súladu s NEPV (105).

Pokiaľ ide o rastliny, rastlinné produkty a iné predmety, prepustenie do voľného obehu nemožno povoliť v súlade s článkom 4 ods. 9 vykonávacieho nariadenia (EÚ) 2019/2130, pretože uvedené ustanovenie sa neuplatňuje v prípadoch, ak sú takéto rastliny, rastlinné produkty a iné predmety produktmi ekologickej poľnohospodárskej výroby, ktoré podliehajú úradným kontrolám na HKS v zmysle článku 45 ods. 5 NEPV [a tým aj v zmysle článku 47 ods. 1 písm. f) NÚK]. V súvislosti s týmito produktmi sa však delegovaným nariadením (EÚ) 2021/2305 mení delegované nariadenie (EÚ) 2019/2124 s cieľom umožniť ďalšiu prepravu takýchto produktov na miesto konečného určenia predtým, ako sú dostupné výsledky laboratórnych testov. Podľa delegovaného nariadenia (EÚ) 2019/2124 musia zásielku v prípade ďalšej prepravy prepraviť do zariadení na ďalšiu prepravu (priestorov prvého príjemcu určených ako zariadenia na ďalšiu prepravu) členské štáty. Zásielka nesmie opustiť zariadenie na ďalšiu prepravu a nemôže byť prepustená do voľného obehu pred vydaním rozhodnutia príslušných orgánov HKS o danej zásielke v súlade s článkom 55 NÚK (106).

3.4.10. Prekročenie MRL zistené počas SRL úradných kontrol, ktoré nebráni obchodovaniu s konvenčnými produktmi, a vplyv na ekologický štatút

Ak sa pri SRL úradných kontrolách zistí, že produkty prekračujú platné MRL, ale zodpovedajú danej MRL, čím sa umožňuje obchodovanie s nimi ako s konvenčnými produktmi, aký je vplyv na predchádzajúce rozhodnutie uvedené v certifikáte o inšpekcii o udelení ekologického štatútu produktom (prijaté bez vykonania fyzickej kontroly)?

V prípade každého potravinového produktu sa musí súlad s MRL pre pesticídy určiť na základe postupu opísaného v pracovnom pokyne 2.2 systému RASFF.

Ak sa po vykonaní daného postupu prijme záver, že produkt nespĺňa relevantné MRL, nemôže byť umiestnený na trh ani ako produkt ekologickej poľnohospodárskej výroby, ani ako konvenčný produkt. V takom prípade musí príslušný orgán na HKS zaznamenať do CHED, že zásielka „nie je povolená“ na vnútorný trh, a musí informovať v systéme TRACES príslušný orgán zodpovedný za kontroly ekologickej poľnohospodárskej výroby, ktorý potvrdil súvisiaci certifikát o inšpekcii, s cieľom aktualizovať tento certifikát (107).

Ak sa po vykonaní daného postupu prijme záver, že produkty napriek prekročeniu MRL spĺňajú danú MRL, môžu byť umiestnené na trh ako konvenčné produkty. Príslušný orgán, ktorý povolil obchodovanie ako s konvenčnými produktmi, však musí v systéme TRACES poskytnúť príslušnému orgánu, ktorý potvrdil súvisiaci certifikát o inšpekcii, informácie o prekročení MRL vrátane výsledkov laboratórnych testov. To isté platí v prípade, keď má príslušný orgán zodpovedný za SRL úradné kontroly ďalšie relevantné informácie o ekologickom štatúte produktu (napríklad v prípade, ak z laboratórnych výsledkov vyplynie, že produkt bol dopestovaný s pomocou pesticídov, ktorých používanie nie je v ekologickom poľnohospodárstve povolené). Orgán zodpovedný za SRL úradné kontroly musí odložiť vyhotovenie CHED až do uvedenia rozhodnutia o ekologickom štatúte v certifikáte o inšpekcii: príslušný orgán, ktorý prijal rozhodnutie uvedené v súvisiacom certifikáte o inšpekcii, musí použiť tieto „relevantné informácie“ pri rozhodovaní o tom, či majú vplyv na ekologický štatút produktu, v prípade potreby aktualizovať kolónku 30 certifikátu o inšpekcii (108) a poskytnúť spätnú väzbu orgánu zodpovednému za SRL úradné kontroly o tom, či rozhodnutie zaznamenané v kolónke 30 certifikátu o inšpekcii bolo zmenené.

3.4.11. Vplyv nedodržania pravidiel ekologickej poľnohospodárskej výroby zaznamenaného v certifikáte o inšpekcii na koordinované zintenzívnené kontroly

Aký je vplyv rozhodnutia uvedeného v certifikáte o inšpekcii, z ktorého vyplýva, že zásielka nie je v súlade s NEPV, na koordinované vykonávanie zintenzívnených kontrol (KVZK) v súlade s vykonávacím nariadením (EÚ) 2019/1873?

Zásielky sa vyberajú na koordinované vykonávanie zintenzívnených kontrol (KVZK) v súvislosti s osobitným porušením pravidiel uvedených v článku 1 ods. 2 NÚK (109).

V rámci KVZK sa teda vykonávajú úradné kontroly v súvislosti s tým istým druhom porušenia, ako sa uvádza v systéme TRACES v súlade s článkom 3 ods. 1 vykonávacieho nariadenia (EÚ) 2019/1873 (110).

Vzhľadom na to sa vykonanie kontrol ukladá vtedy, ak do Únie vstúpia tri zásielky, v prípade ktorých sa zistí ten istý druh porušenia uvedený v oznámení podľa článku 3 ods. 1 vykonávacieho nariadenia (EÚ) 2019/1873 (111).

V článku 6 ods. 1 písm. b) bode i) a článku 6 ods. 2 písm. a) vykonávacieho nariadenia (EÚ) 2019/1873 týkajúcich sa ukončenia KVZK sa odkazuje na to, že „príslušné orgány hraničných kontrolných staníc členských štátov zaznamenajú v systéme IMSOC najmenej desaťkrát, respektíve tridsaťkrát za sebou uspokojivé výsledky koordinovaného vykonávania zintenzívnených úradných kontrol“. V tomto zmysle zo spoločného výkladu článku 4 ods. 1 a článku 6 daného nariadenia vyplýva, že uspokojivé výsledky uvedené v článku 6 sú výsledky v súvislosti s tým istým druhom porušenia, aké sa uvádza v článku 3 ods. 1 vykonávacieho nariadenia (EÚ) 2019/1873.

Z toho vyplýva, že ak porušenie, ktoré viedlo ku KVZK, nie je také isté ako porušenie uvedené v certifikáte o inšpekcii, a výsledky úradných kontrol v súvislosti s porušením, ktoré viedlo ku KVZK, sú uspokojivé, výsledok kontroly sa bude považovať za uspokojivý v zmysle článku 6 vykonávacieho nariadenia (EÚ) 2019/1873. Skutočnosť, že zásielka nie je v súlade s NEPV, nebude mať vplyv na ukončenie KVZK v súlade so všetkými podmienkami stanovenými v článku 6 vykonávacieho nariadenia (EÚ) 2019/1873.

3.5. Osobitné colné režimy v súlade s článkom 7 ods. 1 a 2 delegovaného nariadenia (EÚ) 2021/2306

3.5.1. Vyhotovenie CHED požadované na prepustenie do osobitného colného režimu

Prepustenie zásielky do osobitného colného režimu (kolónka 23 certifikátu o inšpekcii) si vyžaduje vyhotovenie CHED (112). Môžu CHED vyhotoviť na tento účel príslušné orgány, keďže certifikát o inšpekcii ešte nie je v danej fáze dovozného procesu potvrdený?

Požiadavka na prvé a druhé overenie z článku 7 ods. 1 a 2 delegovaného nariadenia (EÚ) 2021/2306 sa vzťahuje iba na zásielku prepustenú do osobitného colného režimu colné uskladňovanie alebo aktívny zušľachťovací styk, aby bolo možné vykonať niektorú z príprav uvedených v článku 7 ods. 1 druhom pododseku písm. a) a b) delegovaného nariadenia (EÚ) 2021/2306. Na druhej strane platí, že ak je zásielka prepustená napríklad do režimu colné uskladňovanie na uskladnenie, certifikát o inšpekcii sa potvrdí na základe jedného overenia, ako sa stanovuje v článku 6 delegovaného nariadenia (EÚ) 2021/2306, a CHED sa vyhotoví na tomto základe.

Ak sa uplatňuje článok 7 ods. 1 a 2 delegovaného nariadenia (EÚ) 2021/2306, príslušný orgán na HKS môže vyhotoviť prvý CHED-D alebo prípadne CHED-PP vyplnením kolónky II.9 takýchto CHED s cieľom umožniť prepustenie do režimu colné uskladňovanie alebo aktívny zušľachťovací styk na vykonanie príprav uvedených v článku 7 ods. 1 delegovaného nariadenia (EÚ) 2021/2306. Po druhom overení stanovenom v článku 7 ods. 2 delegovaného nariadenia (EÚ) 2021/2306 bude certifikát o inšpekcii potvrdený a vydá sa druhý CHED.

3.5.2. Odkaz v CHED na informácie zaznamenané v kolónke 23 certifikátu o inšpekcii prostredníctvom odkazu na certifikát o inšpekcii

V článku 6 ods. 5 druhej vete delegovaného nariadenia (EÚ) 2021/2306 sa stanovujú pravidlá vyhotovenia CHED v prípade, ak dovozca začiarkol kolónku 23 v certifikáte o inšpekcii týkajúcu sa osobitných colných režimov. Bude vykonanie uvedeného ustanovenia možné v systéme TRACES, keďže colné režimy uvedené v článku 7 ods. 1 delegovaného nariadenia (EÚ) 2021/2306 (colné uskladňovanie, aktívny zušľachťovací styk) sa v CHED neuvádzajú, avšak spadajú pod rozhodnutie „povolené na vnútorný trh“ uvedené v CHED?

V článku 6 ods. 5 delegovaného nariadenia (EÚ) 2021/2306 sa stanovuje, že ak dovozca vyplnením kolónky 23 certifikátu o inšpekcii požiadal o umiestnenie zásielky do osobitného colného režimu v súlade s článkom 7 ods. 1 delegovaného nariadenia (EÚ) 2021/2306, v rozhodnutí o zásielkach v súlade s článkom 55 NÚK sa uvedie uplatniteľný colný režim. V praxi:

— pozri bod 3.5.1 tohto dokumentu týkajúci sa postupu, ktorý je potrebné vykonať na umiestnenie do osobitného colného režimu, a

— odkaz na certifikát o inšpekcii je k dispozícii v časti I CHED, pričom orgán podpisujúci CHED bude musieť pred vyhotovením CHED skontrolovať certifikát o inšpekcii prostredníctvom uvedeného odkazu. Odkaz na certifikát o inšpekcii musí v časti I CHED poskytnúť prevádzkovateľ zodpovedný za zásielku (113).

3.6. Prepustenie do voľného obehu

3.6.1. Miesto prepustenia do voľného obehu v prípade produktov, ktoré podliehajú kontrolám dovozu produktov ekologickej poľnohospodárskej výroby na HKS

Môže byť zásielka po vykonaní kontrol ekologickej poľnohospodárskej výroby na HKS prepustená do voľného obehu v inom členskom štáte? Bude sa členský štát, v ktorom sa zásielka prepúšťa do voľného obehu, uvádzať v certifikáte o inšpekcii?

Je potrebné rozlišovať medzi dvoma prípadmi.

Prvý prípad V prípade produktov, ktoré podliehajú úradným kontrolám na HKS, môžu prevádzkovatelia predložiť zásielku na prepustenie do voľného obehu v inom členskom štáte, ako je členský štát, v ktorom sa nachádza HKS. Členský štát prepustenia do voľného obehu nebude uvedený v certifikáte o inšpekcii. V kolónke 11 certifikátu o inšpekcii sa však uvedie členský štát určenia alebo členský štát prvého príjemcu. Druhý prípad V prípade produktov oslobodených od úradných kontrol na HKS, ktoré sa však kontrolujú na HKS, pretože HKS je zaregistrovaná v systéme TRACES aj ako miesto prepustenia do voľného obehu, by mal prevádzkovateľ predložiť zásielku na prepustenie do voľného obehu v tom istom členskom štáte, v ktorom sa nachádza miesto prepustenia do voľného obehu. V tomto prípade musí byť HKS aj miestom prepustenia do voľného obehu. Je to tak preto, lebo v prípade produktov oslobodených od úradných kontrol na HKS sa musia uskutočniť kontroly ekologickej poľnohospodárskej výroby na mieste prepustenia do voľného obehu v členskom štáte, v ktorom sa zásielka uvoľňuje do voľného obehu v Únii.

3.6.2. Rozdelenie zásielok v dočasnom uskladnení

Podľa článku 6 ods. 7 delegovaného nariadenia (EÚ) 2021/2306 umožňujú colné orgány prepustenie do voľného obehu v prípade zásielky, na ktorú sa vzťahuje požiadavka na CHED, len po predložení riadne vyhotoveného CHED, ako sa stanovuje v článku 57 ods. 2 písm. b) NÚK, a na základe certifikátu o inšpekcii potvrdeného v súlade s článkom 6 delegovaného nariadenia (EÚ) 2021/2306, z ktorého vyplýva, že zásielku možno prepustiť do voľného obehu. Malo by to platiť aj v prípadoch, keď je zásielka rozdelená v režime dočasné uskladnenie v súlade s článkami 144 až 149 nariadenia (EÚ) č. 952/2013?

Áno, toto pravidlo platí, keď sa colným orgánom predkladá tovar, ktorý nie je tovarom Únie. Preto môže byť zásielka rozdelená až po potvrdení certifikátu o inšpekcii a vyhotovení CHED (114).

Okrem toho musí byť CHED priložený k zásielke pred jej prepustením do voľného obehu, ako sa to stanovuje v článku 5 (zásielky rozdelené na HKS) a článku 6 (zásielky pod colným dohľadom rozdelené po opustení HKS) delegovaného nariadenia (EÚ) 2019/1602. Na účely rozdelenia zásielky je ďalej potrebné vydať a potvrdiť výpis z certifikátu o inšpekcii za každú šaržu (115). CHED priložený k šarži musí obsahovať informáciu, že zásielka je „povolená na vnútorný trh“. Výpis z certifikátu o inšpekcii musí byť potvrdený v kolónke 12 a musí sa v ňom uvádzať, že šarža môže byť prepustená do voľného obehu.

4. Produkty ekologickej poľnohospodárskej výroby a produkty z konverzie, ktoré sú oslobodené od úradných kontrol na HKS

4.1. Kategórie produktov ekologickej poľnohospodárskej výroby a produktov z konverzie, ktoré sú oslobodené od úradných kontrol na HKS

Ktoré produkty ekologickej poľnohospodárskej výroby a produkty z konverzie vstupujúce do Únie sú oslobodené od úradných kontrol na HKS prvého príchodu do Únie?

V delegovanom nariadení (EÚ) 2021/2305 sa niektoré kategórie produktov ekologickej poľnohospodárskej výroby a produktov z konverzie oslobodzujú od úradných kontrol na HKS (116). Úradné kontroly sa musia v prípade takýchto oslobodených produktov vykonávať na miestach prepustenia do voľného obehu nachádzajúcich sa v členskom štáte, v ktorom sa zásielka prepustí do voľného obehu v Únii (117).

Toto oslobodenie sa obmedzuje na kategórie produktov uvedených v článku 3 písm. a) a b) delegovaného nariadenia (EÚ) 2021/2305. Podľa tohto ustanovenia sú od kontrol ekologickej poľnohospodárskej výroby na HKS oslobodené produkty ekologickej poľnohospodárskej výroby a produkty z konverzie, ktoré nepodliehajú SRL úradným kontrolám na HKS v zmysle článku 47 ods. 1 NÚK a príslušnej požiadavke na CHED (118). Príklady kategórií produktov, ktoré podliehajú SRL úradným kontrolám na HKS, identifikované podľa ich číselných znakov KN (pozitívne zoznamy), sa uvádzajú v tabuľke 1 v bode 3.1 tohto dokumentu.

4.2. Registrácia miest prepustenia do voľného obehu v systéme TRACES

Akými pravidlami sa riadi registrácia miest prepustenia do voľného obehu v systéme TRACES?

V delegovanom nariadení (EÚ) 2021/2305 sa oslobodzujú určité kategórie produktov ekologickej poľnohospodárskej výroby a produktov z konverzie od úradných kontrol na HKS (119) a stanovuje sa, že takéto kontroly daných oslobodených produktov sa musia vykonávať na miestach prepustenia do voľného obehu v členskom štáte, v ktorom sa zásielka prepúšťa do voľného obehu v Únii (120). Členské štáty musia informovať Komisiu o miestach prepustenia do voľného obehu, na ktorých príslušné orgány vykonávajú kontroly dovozu produktov ekologickej poľnohospodárskej výroby a produktov z konverzie, pričom uvedú názov, adresu a kontaktné údaje každého miesta prepustenia do voľného obehu (121).

Členské štáty musia v systéme TRACES zaregistrovať a neustále aktualizovať miesta prepustenia do voľného obehu vo svojej kompetencii, na ktorých sa vykonávajú kontroly dovozu produktov ekologickej poľnohospodárskej výroby a produktov z konverzie oslobodených od úradných kontrol na HKS. Takéto miesta musia byť zaregistrované v systéme TRACES v položke „Kontrolované miesto“ ako nový druh nazývaný „Miesto prepustenia do voľného obehu“ (122). Členské štáty okrem toho musia priradiť k týmto miestam príslušné orgány.

4.3. Možnosť zaregistrovať HKS v systéme TRACES ako miesto prepustenia do voľného obehu

Môže byť v systéme TRACES zaregistrovaná ako miesto prepustenia do voľného obehu aj HKS?

Áno, ak sa má HKS využívať na vykonávanie kontrol ekologickej poľnohospodárskej výroby v prípade produktov ekologickej poľnohospodárskej výroby a produktov z konverzie oslobodených od kontrol ekologickej poľnohospodárskej výroby na HKS (123).

4.4. Vplyv rastlinolekárskych kontrol podľa článku 5 vykonávacieho nariadenia (EÚ) 2019/66 na vnútroštátne pravidlá

Môžu sa identifikačné a fyzické kontroly vyžadované podľa článku 5 vykonávacieho nariadenia (EÚ) 2019/66 pre rastliny, rastlinné produkty a iné predmety uvedené v článku 73 právneho predpisu o zdraví rastlín naďalej vykonávať na HKS podľa vnútroštátnych pravidiel?

Áno.

Kontroly dovozu produktov ekologickej poľnohospodárskej výroby a produktov z konverzie oslobodených od úradných kontrol na HKS sa musia vykonávať v členskom štáte, v ktorom sa zásielka prepúšťa do voľného obehu (124), na mieste prepustenia do voľného obehu zaregistrovanom v systéme TRACES (125).

V článku 4 delegovaného nariadenia (EÚ) 2021/2305 sa však členským štátom nebráni zaviesť vnútroštátne pravidlá vyžadujúce vykonávanie rastlinolekárskych kontrol (identifikačných a fyzických kontrol) požadovaných podľa článku 5 vykonávacieho nariadenia (EÚ) 2019/66 na HKS alebo KM líšiacich sa od HKS uvedenej v delegovanom nariadení (EÚ) 2019/2123 zmenenom delegovaným nariadením (EÚ) 2021/2305.

Ak členské štáty zamýšľajú vykonávať všetky úradné kontroly (rastlinolekárske kontroly a kontroly ekologickej poľnohospodárskej výroby) na HKS alebo prípadne KM, daná HKS alebo dané KM musí byť zaregistrované v systéme TRACES ako miesta prepustenia do voľného obehu (126).

4.5. Úradné kontroly vykonávané vzdialene od miest prepustenia do voľného obehu

Môžu sa kontroly ekologickej poľnohospodárskej výroby vykonávať vzdialene od miest prepustenia do voľného obehu?

V súlade s článkom 4 ods. 1 delegovaného nariadenia (EÚ) 2021/2305 musí príslušný orgán vykonať kontroly ekologickej poľnohospodárskej výroby, ktoré zahŕňajú dokladové kontroly na mieste prepustenia do voľného obehu, pomocou všetkých odborných znalostí, ktoré má k dispozícii.

4.6. Informovanie príslušného orgánu zodpovedného za SRL úradné kontroly o zamietnutí zásielok oslobodených od kontrol ekologickej poľnohospodárskej výroby na HKS

Pokiaľ ide o produkty oslobodené od kontrol ekologickej poľnohospodárskej výroby na HKS, ak sa v kolónke 30 certifikátu o inšpekcii uvádza rozhodnutie, že zásielka nemôže byť prepustená do voľného obehu, bude v systéme TRACES funkcia umožňujúca príslušnému orgánu zodpovednému za kontroly ekologickej poľnohospodárskej výroby informovať o tejto skuto